title: Gustaf Snellman (eversti)

text: Talvisodassa Snellman oli Päämajan järjestelytoimiston päällikkönä ja tammikuusta 1940 lähtien JR 67:n komentaja. Välirauhan aikana hän komensi 3. prikaatia. Jatkosodan alkaessa hän toimi päämajan järjestelytoimiston päällikkönä ja siirrettiin heinäkuussa 1941 Itä-Karjalan sotilashallintoesikuntaan esikuntapäälliköksi. Lokakuussa 1941 hän siirtyi komentamaan JR 29:ää. 16.4.1942 hänet komennettiin Semenskin-Pertjärven alueen joukkojen johtoon. 30.4.1942 hänet nimitettiin VI armeijakunnan esikuntapäälliköksi. Maaliskuussa 1943 hänestä tuli JR 2:n komentaja. Tammikuussa 1944 hän siirtyi Maaselän ryhmän, maaliskuusta alkaen II armeijakunnan, esikuntapäälliköksi. Jatkosodan torjuntataistelujen alettua Snellman määrättiin komentamaan 18. divisioonaa. Hän haavoittui Antrean Noskualla 31.7. ja kuoli myöhemmin sotasairaalassa 2.9.1944 ollen siten eräitä korkeimmissa tehtävissä toimineista sodassa kaatuneista suomalaisista upseereista.


title: Gustaf Snellman (eversti)

text: Ylennykset: vänrikki 1919, luutnantti 1920, kapteeni 1923, majuri 1930, everstiluutnantti 1939, eversti 5.3.1942.


title: Gustaf Snellman (eversti)

text: Gustaf Snellmanin leski Anne-Marie Snellman tunnettiin myöhemmin presidentti Urho Kekkosen naisystävänä.


title: Bevis Marksin synagoga

text: Bevis Marksin synagoga () Lontoossa on Yhdistyneen kuningaskunnan vanhin synagoga, joka on edelleen käytössä. Se valmistui vuonna 1701.


title: Bevis Marksin synagoga

text: Kirjailija Isaac D’Israeli oli synagogan jäsen.


title: Bevis Marksin synagoga

text: Toisen maailmansodan aikaisissa pommituksissa synagoga sai vain vähäisiä vaurioita. IRA:n pommi-iskut 10. huhtikuuta 1992 ja 24. huhtikuuta 1993 rikkoivat rakennuksen ikkunoita.


title: Bevis Marksin synagoga

text: Syangogalla on kattavat historialliset kirjat ympärileikatuista ja avioliitoista vuoteen 1679 asti ja haudatuista vuoteen 1733.


title: Danmarkin kirkko

text: Danmarkin kirkko () on keskiaikainen luterilainen kirkko Uppsalan kunnan Danmarkissa, Uppsalan hiippakunnassa.


title: Danmarkin kirkko

text: Kirkon vanhimmat osat on rakennettu 1300-luvulla. Sitä laajennettiin 1490-luvulla. Salamaniskut ja nistä alkaneet tulipalot ovat vahingoittaneet kirkkoa pahasti kahteen kertaan, ja kunnostustöiden yhteydessä sen ulkonäköä on myös muutettu.


title: Danmarkin kirkko

text:
Kirkossa on Johannes Rosenrodin ja joko Albertus Pictorin tai hänen oppilaidensa maalauksia.
Danmarkin kirkko oli Carl von Linnén kotikirkko vuosina 1758-1778.


title: Övergranin kirkko

text: Övergranin kirkko () on keskiaikainen luterilainen kirkko Håbon kunnan Övergranissa, Uppsalan hiippakunnassa.


title: Övergranin kirkko

text: Kirkon vanhimmat osat on rakennettu 1100-luvun lopulla. Nykyisen muotonsa se sai 1200-luvulla, jolloin päälaivaa jatkettiin itään ja sakaristo rakennettiin Asehuone ja tiiliholvi lisättiin noin 1460-luvulla. Kirkkoa kunnostettiin 1700-luvulla moneen kertaan.


title: Övergranin kirkko

text: Kirkossa on Albertus Pictorin varhaisia maalauksia. Ne maalattiin peittoon 1700-luvulla ja otettiin esille 1972.


title: Moaree (interferenssikuvio)

text: Moaree, moiré tai muaree (ransk. [mwaʁe]) on interferenssikuvio, joka aiheutuu kahden ruutu- tai raitakuvion välille kun ne asetetaan päällekkäin tiettyyn kulmaan toisiinsa nähden. Silloin jotkut kuvion kohdat paksunevat niin, että ne näyttävät muodostavan uuden, oman kuvionsa. Ilmiö on saanut nimensä moaree-kankaasta, koska ilmiön aiheuttamat kuviot muistuttavat moareekankaan läikekuvioita.


title: Moaree (interferenssikuvio)

text: Televisiokuvassa moaree-interferenssikuvio voi syntyä kuvaruudun pikseliruudukon ja esiintyjän pieniruutuisen vaatekankaan välille, jolloin vaate näyttää ”läikehtivän” esiintyjän tai kameran liikkuessa. Painetussa kuvassa moareekuvio syntyy, jos esimerkiksi jo kerran rasteroitu kuva rasteroidaan uudelleen.


title: Lauri Ruotsalo

text: Lauri Ruotsalo (6. heinäkuuta 1893 Oulu – 20. kesäkuuta 1971 Turku) oli Suomen puolustusvoimien everstiluutnantti ja sodanaikainen jalkaväkirykmentin komentaja. Hänen veljensä oli eversti Erkki Ruotsalo.


title: Lauri Ruotsalo

text: Ruotsalo osallistui vapaussotaan Oulun suojeluskunnan joukoissa joukkueenjohtajana ja haavoittui Messukylän taistelussa. Hän suoritti Viipurin upseerioppilaskurssin 1918–1919 ja Taistelukoulun komppanianpäällikkökurssin 1928. Hän palveli Turkuun sijoitetussa Porin rykmentissä (PR) 1919–1932 muun muassa pataljoonan taloudenhoitajana ja AuK:n johtajana, minkä jälkeen 1932–1939 hän oli Turun eteläisen sotilaspiirin päällikkö.


title: Lauri Ruotsalo

text: Talvisodassa hän toimi 1. prikaatissa pataljoonankomentajana ja myöhemmin saman prikaatin komentajana muun muassa Viipurinlahden taisteluissa. Jatkosodassa hän komensi 17.6.1941 alkaen Varsinais-Suomen suojeluskuntapiirin perustamaa Jalkaväkirykmentti 35:ttä, joka eteni Maaselän kannakselle. Rykmentin lääkäri määräsi Ruotsalon 31.12.1941 sairauslomalle sydänvaivojen vuoksi. Hän ei enää palannut rintamatehtäviin vaan sai 14.2.1942 siirron kotijoukkoihin ja sijoitettiin Varsinais-Suomen suojeluskuntapiirin päälliköksi. Suojeluskuntien lakkautuksen jälkeen hänet siirrettiin 1.12.1944 lakkautuspalkalle ja erosi valtion palveluksesta 18.12.1945.


title: Staryje Tšetškaby

text: Staryje Tšetškaby (, tataarin kieli İske Çäçqab, Иске Чәчкаб) on tataarikylä Venäjän Tatarstanissa. Se sijaitsee 100 kilometriä lounaaseen Kazanista. Vuoden 2010 väestönlaskennassa kylän asukasluku oli 442 asukasta.


title: Vaahteraliigan kausi 1989

text: Vaahteraliigan kausi 1989 oli Vaahteraliigan kymmenes kausi. Liigan runkosarjassa kymmenen joukkuetta pelasi yksinkertaisen sarjan, jonka neljä parasta etenivät pudotuspeleihin. Sarjan viimeinen putosi suoraan I-divisioonaan ja toiseksi viimeinen joutui liigakarsintaan.


title: Vaahteraliigan kausi 1989

text: Helsinki Roostersin neljän mestaruuden putki katkesi tähän kauteen kun joukkue jäi ensimmäistä kertaa historiansa aikana pudotuspelien ulkoupuolelle. Vaahteramaljassa helsinkiläinen Munkka Colts juhli ensimmäistä kertaa mestaruutta, kun se kukisti East City Giantsin niukasti 0–3.


title: Vaahteraliigan kausi 1989

text: Sarjanousija Porvoon Butchers jäi runkosarjassa viimeiseksi ja putosi takaisin I-divisioonaan. Toinen nousija Vantaan TAFT voitti pronssia. Turku Trojans säilytti liigapaikkansa karsintaottelussa.


title: Erkki Ruotsalo

text: Erkki Ruotsalo (14. heinäkuuta 1895 Oulu – 19. tammikuuta 1972) oli Suomen puolustusvoimien eversti ja sodanaikainen jalkaväkirykmentin komentaja. Hänen veljensä oli everstiluutnantti Lauri Ruotsalo


title: Erkki Ruotsalo

text: Hänet ylennettiin upseeriksi 19.9.1914. Ruotsalo osallistui vapaussotaan tykistön eri tehtävissä ja suoritti sodan jälkeen tykistökoulun 1. kurssin sekä Sotakorkeakoulun 1. yleisen kurssin 1924–1926. Hän palveli 1918–1924 KTR 3:ssa, Jääkäriprikaatissa 1926–1930, yleisesikunnassa toimistopäällikkönä 1930–1932, Keski-Suomen rykmentin komentajan apulaisena 1932–1933 sekä vuodesta 1933 Käkisalmen jääkäripataljoonan komentajan sijaisena.


title: Erkki Ruotsalo

text: Talvisodassa hän komensi Kuhmon seudulla Erillinen pataljoona 12:a. Välirauhan aikana hän oli Pohjois-Savon suojeluskuntapiirin päällikkönä. Jatkosodan alettua hän komensi oman suojeluskuntapiirinsä perustamaa Jalkaväkirykmentti 30:ä, joka lokakuuhun mennessä eteni Syvärille. Hän toimi tehtävässä kesään 1942, jolloin hänet sairastuttuaan siirrettiin kotijoukkoihin pois rintamatehtävistä. Hänet oli 13.4.1942 ylennetty everstiksi.


title: Reino Ketola

text: Reino Olavi Ketola (7. huhtikuuta 1928 Joensuu – 28. helmikuuta 2013 Helsinki) oli suomalainen varatuomari ja korkeimman oikeuden jäsen vuodesta 1982. Hän jäi tehtävästä eläkkeelle vuonna 1993.


title: Reino Ketola

text: Ketola valmistui ylioppilaaksi vuonna 1949, oikeustieteen kandidaatiksi vuonna 1952 ja lisensiaatiksi vuonna 1956. Hän auskultoi Nilsiän tuomiokunnassa ja sai varatuomarin arvon vuonna 1955.


title: Reino Ketola

text: Ketola työskenteli maatalalousministeriön asutusasiain osaston ylimääräisenä esittelijänä vuosina 1955–1957, oikeuskanslerinviraston esittelijänä 1957–1960 ja korkeimman oikeuden ylimääräisenä virkamiehenä 1956–1962. Hän oli nuorempi oikeussihteeri 1962–1969 ja vanhempi oikeussihteeri 1969–1976. Vuodesta 1976 hän työskenteli esittelijäneuvoksena ja vuodesta oikeusministeriön lainsäädäntöneuvoksena. Vuosina 1977–1979 hän valmisteli prosessioikeuden alaan kuuluvia säännöksiä.


title: Reino Ketola

text: Korkeimman oikeuden jäseneksi Ketola nimitettiin 1. lokakuuta 1982. Hän toimi vuosina 1986–1988 laintarkastuslautakunnan jäsenenä ja 1988–1994 Suomen tuomariliiton puheenjohtajana.


title: JussinHessu

text: JussinHessu on Tammerkosken Nuorkauppakamarin ja Tampereen Nuorkauppakamarin vuosittain jakama kulttuuripalkinto.


title: JussinHessu

text: JussinHessun-kulttuuripalkinto jaettiin ensimmäisen kerran vuonna 1991, jolloin palkinnon sai WernerBros. Vuosien varrella palkittuja ovat olleet muun muassa Tampereen Teatterikesä, Popeda, Sorin Sirkus, Tampereen Komediateatteri, Paleface, Juice Leskinen, Improvisaatioteatteri Snorkkeli, Musiikkiteatteri Palatsi, Rajaportin sauna , Tampereen kauppahalli, Jonne Aaron, , Arimo Mustonen, Suppaa Tampere ja Blockfest-kaupunkifestivaali. Vuonna 2018 palkinnon sai Manse PP:n naiset.


title: JussinHessu

text:
JussinHessu-nimitys tulee nuorkauppakamarien vuoden 1991 puheenjohtajien etunimistä (Heikki Kinni ja Jussi Elomaa ideoivat nuorkauppakamarien vuoden avajaistapahtuman Pitkä Lounas, jonka yhteyteen he perustivat tamperelaisen kulttuuripalkinnon).
JussiHessu-kulttuuripalkinnon voittajat:


title: JussinHessu

text: 1991 Werner Bros


title: JussinHessu

text: 1992 Myrskyluodon Maija -musikaali


title: JussinHessu

text: 1993 Nääs Boys -kvartetti


title: JussinHessu

text: 1994 Tampereen Teatterikesä


title: JussinHessu

text: 1995 Nimimerkki “Suomen Joutsen”, Aamulehden pakinoitsija


title: JussinHessu

text: 1996 Grafiikkapaja Himmelblau


title: JussinHessu

text: 1997 Tampereenkiäliset Uutiset


title: JussinHessu

text: 1998 Nuorisomusikaali Virgo


title: JussinHessu

text: 1999 Rockyhtye Popeda


title: JussinHessu

text: 2000 Pumpulitehtaan tytöt, teos sadalle ompelijalle ja ompelukoneelle


title: JussinHessu

text: 2001 Tanssiteatteri Mobita / Dansco


title: JussinHessu

text: 2002 Zarah L. -näytelmä


title: JussinHessu

text: 2003 Levymoguli Epe Helenius


title: JussinHessu

text: 2004 Hiphopartisti Karri Miettinen alias Paleface


title: JussinHessu

text: 2005 Tampereen Komediateatteri


title: JussinHessu

text: 2006 Sorin Sirkus


title: JussinHessu

text: 2007 Juice Leskinen


title: JussinHessu

text: 2008 Improvisaatioteatteri Snorkkeli


title: JussinHessu

text: 2009 Pikku Kakkonen


title: JussinHessu

text: 2010 Musiikkiteatteri Palatsi


title: JussinHessu

text: 2011 Rajaportin Sauna


title: JussinHessu

text: 2012 Tampereen Kauppahalli


title: JussinHessu

text: 2013 Jonne Aaron


title: JussinHessu

text: 2014 Ilves futis


title: JussinHessu

text: 2015 Arimo Mustonen


title: JussinHessu

text: 2016 Suppaa Tampere


title: JussinHessu

text: 2017 Blockfest


title: JussinHessu

text: 2018 Manse PP:n naiset


title: JussinHessu

text: 2019 Ikurin Pyhäpolku


title: JussinHessu

text: Tammerkosken nuorkauppakamari


title: Tammerkosken Nuorkauppakamari

text: Tammerkosken Nuorkauppakamari ry on Tampereella toimiva nuorten alle 40-vuotiaiden kansainvälinen johtamiskouluttautumis- ja kehittymisjärjestö. Yhdityksen tavoitteena on vaikuttaa yhteiskuntaan positiivisesti kehittämällä nuorten aikuisten johtamistaitoja, sosiaalista vastuuta, yrittäjyyttä ja kansainvälisyyttä.


title: Tammerkosken Nuorkauppakamari

text: Yhdistys on perustettu vuonna 1981 ja se on yksi Suomen 73 nuorkauppakamarista. Jäsenmäärä koejäsenet, senaattorit ja kunniajäsenet mukaan lukien on yli 100. Tammerkosken Nuorkauppakamari on valtakunnallisen keskusjärjestön, Suomen Nuorkauppakamarit ry:n jäsen. Suomen Nuorkauppakamarit on puolestaan kansainvälisen kattojärjestön, Junior Chamber Internationalin, jäsenjärjestö.


title: Tammerkosken Nuorkauppakamari

text: Nuorkauppakamaritoiminta perustuu tekemällä oppimiseen. Säännölliset kuukausitapahtumat sekä erilaiset projektit ovat toiminnan runko. Kuukausitapahtumat ovat yleensä koulutustilaisuuksia tai tutustumiskäyntejä mielenkiintoisiin kohteisiin.


title: Tammerkosken Nuorkauppakamari

text: Vuosittain yhdistys järjestää muun muassa seuraavat tapahtumat/kilpailut:


title: Tammerkosken Nuorkauppakamari

text:
Liekeissä! -työelämätapahtuma 16-25 vuotiaille nuorille,
JoulupuuTampere-keräys, Vuoden Työnantaja -kilpailu,
Vaikuttajaseminaari,
Korkean Paikan Leiri (KPL),
Supersize,
Vuoden Positiivisin Tamperelainen-kilpailu,


title: Tammerkosken Nuorkauppakamari

text: Lisäksi Tammerkosken Nuorkauppakamari jakaa yhdessä Tampereen Nuorkauppakamarin kanssa JussinHessu-kulttuuripalkinnon.


title: Tammerkosken Nuorkauppakamari

text: Tammerkosken Nuorkauppakamari julkaisee Kohinat-jäsenlehteä, jonka voit lukea Issuusta


title: Rauno Ketonen

text: Rauno Erik Ketonen (13. lokakuuta 1935 Loppi – 18. maaliskuuta 2017 Hyvinkää) oli suomalainen näyttelijä. Hän oli näyttelijänä Televisioteatterissa 1963–1967, Helsingin Kaupunginteatterissa 1967–1971 ja Radioteatterissa kahteen otteeseen 1959–1963 ja 1971–1973.


title: Rauno Ketonen

text: Hänen on sanottu näyttelijänä tulkinneen vaativia luonneosia herkkävireisen osuvasti ja intensiivisesti.


title: Olukonda

text: Olukonda kylä Oshikoton alueella Pohjois-Namibiassa alueella, jota aiemmin kutsuttiin Ambomaaksi. Se on Olukondan vaalipiiri vaalipiirin keskus. Siirtomaa-aikana, Saksan Lounais-Afrikassa sitä kutsuttiin ”Pohjoisen pääkaupungiksi”. Olukonda on parhaiten tunnettu siitä, että se on entinen Suomen Lähetysseuran lähetysasema Ondongassa Onayenan vaalipiirissä


title: Olukonda

text: Olukonda oli suomalaisten toinen lähetysasema Ambomaalla ja koko maailmassa. Se perustettiin v. 1871, vain vuosi ensimmäisen lähetysaseman, Omandongon jälkeen.


title: Olukonda

text: Olukonda on kuuluisa erityisesti sen takia, että se oli Martti Rautasen pitkäaikainen kotipaikka, ja nykyään siellä sijaitseekin Nakambale-museo, joka saa nimensä Rautasen ambokielisen nimen, Nakambale (‘hatun kanssa, ts. mies, joka käyttää hattua’) mukaan.


title: Olukonda

text: Suomalaiset lähetyssaarnaajat saapuivat Ambomaan Omandongolle, ensimmäiselle lähetysasemalleen vuoden 1870 heinäkuussa. Seuraavana vuonna, 1871, perustettiin Olukondan lähetysasema, joka aluksi oli sivuasemana. Olukondassa asui Ondongan perintöruhtinas Kambonde Nakwayanpoika, joka oli lähetyssaarnaajille tuttu siitä, että he olivat yöpyneet tämän luona matkallaan länteen Uukwambin heimon luo.


title: Olukonda

text: Kambonde oli ollut heille ystävällinen, ja hän toivotti suomalaiset tervetulleiksi. Olukondaan oli Omandongolta matkaa vähän yli 20 kilometriä länteen, ja aseman paikaksi Kambonde antoi paikan, johon hänen hovistaan oli 15 minuutin matka. Olukondaan ryhtyi asemaa rakentamaan Karl Emanuel Jurvelin, joskin hän sai Kambonden vihat niskoilleen nuhdeltuaan tätä pakanallisesta menosta, ja pahaksi onneksi vielä Jurvelinin koirakin sattui puremaan Kambondea. Jurvelin sai kuitenkin rakennettua kaksi pientä pyöreää majaa lähetysaseman rakennuksiksi.


title: Olukonda

text: Vuoteen 1880 tullessa Olukondan lähetysaseman työntekijänä oli Gustaf Mauritz Skoglund, joka oli saapunut lähetyskentälle 1871. Hän oli joutunut olemaan Ambomaalla ilman tulevaa puolisoaan, kunnes hänen morsiamensa Amalia Alexandra Natalia Ingman (o.s. Stark) pääsi Afrikkaan. Heidät vihittiin, mutta Skoglund sairastui pian häiden jälkeen malariaan ja kuoli huhtikuun 22. päivä vuonna 1880.


title: Olukonda

text: Skoglund oli saavuttanut kuningas Kambonden luottamuksen, ja kun suruviesti tälle tuotiin, tämä oli ollut kauan hiljaa ja sanonut: “Minun sydämeni ja pääni ovat niin täynnä kyyneleitä, etten voi mitään puhua. … Hän oli minun totinen ystäväni ja auttajani, minä itken häntä aina.”


title: Olukonda

text: Tärkeälle paikalle kuninkaan hovin läheisyyteen asettui nyt Martti Rautanen, joka muutti 8. heinäkuuta 1880 Olukondan asemalle. Tästä paikasta tulikin hänen kotinsa elämän loppuun saakka.


title: Olukonda

text: Olukondassa Rautanen käänsi koko Raamatun oshindongan kielelle, mutta tässä tehtävässä Skoglund oli ollut hänen edeltäjänsä, sillä tämä oli jo kääntänyt vuosina 1877–78 Matteuksen ja Markuksen evankeliumit tälle kielelle.


title: Olukonda

text: Vuonna 1887 juuri Ambomaalle ensimmäiselle työkaudelleen saapunut Frans Hannula asettui Olukondaan Rautasten naapuriksi.


title: Olukonda

text: Vuonna 1879 katoliset lähetyssaarnaajat Ranskasta halusivat perustaa lähetysaseman Olukondaan ja saivat Skoglundin toimiessa tulkkina luvan tähän kuningas Kambondelta. He katoliset päätyivät lopulta kuitenkin Oukwanyaman heimon alueelle.


title: Olukonda

text: Vuonna 1891 suomalaiset lähetyssaarnaajat ja Reinin lähetyksen edustajat neuvottelivat Olukondassa siitä, missä saksalaiset voisivat tehdä lähetystyötä ambolaisten keskuudessa. Aluksi esillä olivat länsi-Ambomaan heimo Ongadjerassa. Sinne piti kuitenkin kulkea Uukwambin kautta, ja viimemainitun heimon kuningas Negumbo ei halunnut päästää matkalaisiaan sinne. Syynä ilmeisesti oli se, ettei Negumbo halunnut sallia ongadjeralaisten saavan lähetyssaarnaajia keskuuteensa siksi, ettei hänellä itselläkään niitä ollut. Näin saksalaiset päätyivät työskentelemään Oukwanyaman heimon alueelle, josta katoliset olivat poistuneet vain parin vuoden työskentelyn jälkeen. Tämä onnistui siitä syystä, että Oukwanyaman ja Ongondan välille oli juuri solmittu uhrimenoin vahvistettu rauha.


title: Olukonda

text:
Vuonna 1900 lähetysjohtaja Jooseppi Mustakallio suoritti ensimmäisen lähetysjohtajan tarkastusmatkan Ambomaalle. Ensimmäinen kohde oli Olukonda. Siellä aamunkoitteessa hänen silmiinsä osui tämän lähetysaseman kirkon risti:
Hieman myöhemmin Olukondassa juhlittiin lähetyksen 30-vuotisjuhlaa 600 hengen ollessa läsnä. Ensimmäisistä lähetyssaarnaajista olivat jäljellä enää Martti Rautanen ja tämän puoliso Frieda. Samassa yhteydessä päätettiin perustaa uusi lähetysasema Ongondaan, nimittäin Ontanangaan.


title: Olukonda

text: Vuonna 1912, ensimmäisenä adventtina, joka osui joulukuun 1. päivälle, Olukondassa kastettiin kuningas Nambala Kadhikwanpoika yhdessä 56 muun ambolaisen kanssa. Kuninkaan uudeksi nimeksi tuli Martin Elifas. Lähetyssaarnaajat katsoivat nyt, että pakanuus oli Ondongan heimossa voitettu, sillä pakanallisen ylipapin toimi, joka kuului kuninkaalle, lakkasi nyt olemasta. Tätä tapahtumaa verrattiin siihen, kun Rooman valtakunnan keisari Konstantinus Suuri kääntyi kristinuskoon.


title: Olukonda

text: Vuonna 1905 Olukondassa kastettiin 40 vaimoa ja 14 lasta. Olennainen osa tätä toimitusta oli se, että kastetut puettiin länsimaisiin vaatteisiin, joiden käyttö sen jälkeen erotti heidät kastamattomista pakanoista.


title: Olukonda

text: Vuoteen 1905 saakka kastettavien vaatteet oli saatu Suomesta, mutta nyt hererokapinan vuoksi Suomesta lähetetyt tavarat viipyivät matkalla, ja Frieda Rautanen ja hänen tyttärensä Johanna joutuivat ompelemaan vaatteet kastettaville.


title: Olukonda

text: Vaateongelma alkoi pikkuhiljaa tulla ratkaistuksi, kun ambomiehet alkoivat käydä töissä etelässä ja alkoivat vaatettaa ensin itsensä ja sitten myös perheensä. Samoin käsityönopetus, joka alkoi tehostua naisopettajien saavuttua Ambomaalle, vaikutti tämän ongelman ratkaisuun.


title: Olukonda

text: Suomalaiset onnistuivat pysymään erossa maailmansotaan liittyneistä toimenpiteistä. Lähestulkoon ainoa kosketus sotaan oli se, että englantilaisten Ambomaalle saapuneiden joukkojen komentaja, majuri S. M. Pritchard miehineen leiriytyi Ondjumbaan Olukondan lähelle ja kävi tapaamassa suomalaisia ja tutustumassa Onandjokwen sairaalaan, jolle Pritchard lupasi apua. Ondjumbassa piti hoviaan kuningas Martin Elifas.


title: Olukonda

text: Lounais-Afrikan hallinto siirtyi ensin Britannialle ja Kansainliiton perustamisen jälkeen Etelä-Afrikan unionille.


title: Olukonda

text: Vuosina 1915–16 nälänhätä ja punatauti koettelivat Ambomaata. Ambomaalaiset nimittivät punatautia “nälän koiraksi”, sillä se seurasi nälkää kuin koira isäntäänsä. Onandjokwen sairaala piti sulkea joulukuussa 1915, ja Olukondassakin lähetysaseman piirissä kuoli nälkään lähes 40 henkeä.1888 Olukondaan ryhdyttiin rakentamaan varsinaista kirkkoa, joka valmistui seuraavana vuonna. Olukondasta tuli näin varsinainen lähetysasema, ja Omulongaa nimitettiin sen “filiaaliksi”.


title: Olukonda

text: Ensimmäinen kolehdin keruu Ambomaalla järjestettiin Olukondassa vuonna 1894. Ambolaisilla ei ollut rahaa, ja kolehdin keräämisen luontaistuotteina arveltiin luovan kirkkoon markkinatunnelman. Niinpä lähetyssaarnaajat valmistivat läkkipellistä erityisiä “kolehtirahoja”, joiden arvo oli yksi Englannin penni. Seurakuntalaiset saivat maksuja luonnontuotteistaan näinä läkkipeltirahoina ja saattoivat sitten laittaa näitä kolehtilaatikkoon. Kolehdin avulla hankittiin seurakunnalle tarpeellisia asioita. Esim. vuonna 1879 eräässä kolehdissa kertyi 110 kolehtirahaa, ja vuonna 1899 samoin 288 rahaa. Noin vuosikymmen tämän rahan käyttöönoton jälkeen Saksan siirtomaavallan raha alkoi syrjäyttää kolehtirahan.


title: Olukonda

text: Sekä kirkko että lähetysaseman muut rakennukset, jotka vielä ovat olemassa, julistettiin kansalliseksi muistomerkiksi vuonna 1992. Ne tunnetaan yhteisellä nimellä "Olukonda National Monument" (‘Olukondan kansallinen muistomerkki.’) Lähetysaseman päärakennus muodostaa "Nakambale –museon", ja vaikka kirkko ei olekaan säännöllisessä käytössä, siellä järjestetään usein vihkiäisiä. Rautanen ja hänen perheensä on haudattu kirkkomaalle. Lähistöllä on leirintäalue, jonka on rahoittanut Suomen valtio.


title: Olukonda

text: Olukondassa on enemmän kuin viisi koulua, ja uuden aluevaltuutetun Darius "Mbolondondo" Shikongo aikana Olukonda on kasvanut suureksi ja kehittyneeksi kyläksi. Lähellä Nakambale-museota on klinikka sekä myös "Lyaangula Centre", joka on nimetty pastori Efraim Angulan mukaan, käsittäen sukupuolten tasa-arvokehitystä tukevan viraston.


title: Peterskirche

text: Peterskirche (eli St. Peterskirche, suomeksi Pyhän Pietarin kirkko) on Münchenin keskustassa sijaitseva roomalaiskatolinen kirkko. Se on Münchenin keskustan vanhin kirkkorakennus.


title: Peterskirche

text: Ennen Münchenin kaupungin perustamista vuonna 1158 alueella oli pienempi kirkko. 700-luvulla munkit asuivat tämän kirkon ympärillä mäellä nimeltä Petersbergl. 1100-luvun lopussa vihittiin käyttöön romaanista tyylisuuntaa edustanut kirkko. Se laajennettiin goottilaistyyliseksi hieman ennen vuoden 1327 suurta tulipaloa, joka tuhosi koko rakennuksen. Uudelleenrakennuksen jälkeen kirkko vihittiin uudelleen käyttöön vuonna 1368. 1600-luvun alussa kirkkoon rakennettiin 91-metrinen torni, ja kirkkoon tehtiin barokkikuori.


title: Peterskirche

text: Kirkon sisätiloja hallitsee korkea alttari, johon kuvanveistäjä Erasmus Grasser toi esiin Pyhän Pietarin hahmoa. Muut mestariteokset kaikilta ajanjaksoilta ovat viisi Jan Polackin goottista maalausta ja useita Ignaz Güntherin alttareita. Johann Baptist Zimmermannin vuosina 1753–1756 maalaama kattofresko uusittiin vuosina 1999–2000.


title: Peterskirche

text: Kirkon 91-metrinen torni tunnetaan yleisesti nimellä ”Alter Peter” (”vanha Pietari”) ja se esiintyy usein Münchenin tunnuksena. Pyhän Pietarin kirkko on vanhin seurakunnan kirkko Münchenissä, ja oletettavasti alkupiste koko kaupungille.


title: Artova

text: Arabianranta-Toukola-Vanhakaupunki kulttuuri- ja kaupunginosayhdistys ry eli Artova on Helsingin Arabianrannassa, Toukolassa ja Vanhassakaupungissa toimiva kulttuuri- ja kaupunginosayhdistys. Se on alueen ihmisten – asukkaiden, työntekijöiden, yrittäjien, opiskelijoiden ja muiden toimijoiden sekä alueesta kiinnostuneiden – yhteisö. Artova on pääkaupunkiseudun aktiivisimpia kaupunginosayhdistyksiä. Se valittiin vuonna 2013 Vuoden kotiseutuyhdistykseksi. Artova toteuttaa kaupunkikehittämistä, järjestää taide- ja kulttuuritapahtumia ja pilotoi uudenlaisia toimintamalleja ja käytäntöjä. Artova on monipuolistanut ja kehittänyt kaupungiosayhdistysideologiaa ja toimintamalleja.


title: Artova

text:
Artova on tehnyt onnistunutta aktivointitoimintaa itseohjautuvan ja omaehtoisen toiminnan kehittämiseksi ja tehnyt merkittäviä avauksia vallan ja vastuun jakamisessa sekä päätösvallan siirtämisessä suoraan alueen toimijoille. Monipuolisen ja vaikuttavan toiminnan mahdollistaa alueella asuva erittäin aktiivisesti toimintaan osallistuva vapaaehtoisten suuri joukko, joka koostuu pääasiassa nuorista ammattilaisista.
Artovan vuosittain järjestettäviä tapahtumia ovat muun muassa Arabian Katufestivaali, Artova Film Festival AFF, Artova Kino, Arabian Picnic ja Kekrijuhla. Artovan projekteja ja toimintaa ovat esimerkiksi Artova Henki, Arabian alueen taidekoordinaattori, Artovan alueen Lähidemokratiapilotti, Arabian Kotikaupunkipolut, Syötävä Arabianranta, Viljelypalstat, Kulttuuri- ja kaupunginosalehti "Kuohu", Kirjakampanja ja Arabian alueen yrittäjäaamiaiset. Artova on myös mukana erilaisissa hankkeissa, kuten Vyyhti- ja Caddies-EU-hankkeissa.


title: Artova

text: Yhdistys on rekisteröity 1.2.1977 (ent. Toukolan-Vanhankaupungin yhdistys r.y. / Arabianranta-Toukola-Vanhakaupunki - kaupunginosayhdistys ry).


title: Artova

text: Artovan toimintaa ovat tukeneet muun muassa Helsingin kulttuurikeskus, Taiteen edistämiskeskus, Suomen Kulttuurirahasto, WDC Helsinki 2012 -säätiö, Helsingin terveys- ja sosiaalivirasto, Turun yliopisto ja Suomen Nuorisoyhteistyö – Allianssi.


title: Artova

text: Artova on Helsingin kaupunginosayhdistykset ry:n (Helka), Suomen Kotiseutuliiton, Lasten kirjatalo ry:n, Kulttuuri-, mielipide- ja tiedelehtien liitto Kultti ry ja Cinemaja ry:n jäsen.Artovan toimintamalli on mallinnettu omaksi kokonaisuudekseen ArtovaMalli®-nimellä. Toimintamalli on kaikille avoin ja tarkoitus on antaa Artovassa ja Artovan Henki -hankekokonaisuudessa kerätyt hyvät toimintamallit muiden vastaavien toimijoiden käyttöön.


title: Artova

text: Artova Film Festival AFF on alueellinen, vuosittainen, syyskuussa järjestettävä elokuvafestivaali Helsingin Arabianrannassa. Festivaali kestää kaksi päivää ja näytökset ovat Arcadan tiloissa. Se järjestettiin ensimmäisen kerran vuonna 2010.


title: Artova

text: Artova Kino on Artovan vuonna 2011 perustama elokuvakerho. Se toteutetaan kiinteässä yhteistyössä Arcadan, Finlandssvenskt Filmcentrumin ja Walhalla-elokuvatoimiston kanssa. Artova Kinossa on omat näytössarjansa niin aikuisten kuin lasten elokuvista (Aikuisten Kino ja Lasten Kino). Aikuisten Kinossa halutaan esittää haastaviakin elokuvia. Näytöksiin ei ole pääsymaksua.


title: Mihail Skobelev

text: Mihail Dmitrijevitš Skobelev (29. syyskuuta 1843 Pietari – 7. heinäkuuta 1882 Moskova) oli venäläinen kenraali, jolla oli merkittävä rooli Turkestanin valloituksessa 1870- ja 1880-luvuilla sekä Turkin sodassa 1877–1878.


title: Mihail Skobelev

text: Skobelev osallistui Grodnon husaarirykmentin kornettina Puolan kapinan kukistamiseen 1863–1864 ja hänet kutsuttiin 1866 yleisesikuntakatemiaan. Hänet lähetettiin vuonna 1868 Taškentiin ja hän osallistui sotaretkiin Turkestanissa 1869 ja Kaukauksella 1870–1871. Kenraali Konstantin von Kaufmannin johtamalla sotaretkellä Hivan kaanikuntaa vastaan vuonna 1873 Skobelev johti pataljoonankomentajana venäläisten etujoukkoa. Kaufmannin kukistaessa vuonna 1875 Kokandin kaanikunnassa noussutta kapinaa Skobelev toimi ratsuväen komentajana ja valtasi tammikuussa 1876 tärkeän Andižanin kaupungin, mikä mahdollisti koko kaanikunnan miehityksen. Kun Kokand liitettiin helmikuussa 1876 osaksi Venäjän valtakuntaa nimellä Ferganan provinssi, kenraalimajuriksi ylennetty Skobelev nimitettiin sen ensimmäiseksi sotilaskuvernööriksi.


title: Mihail Skobelev

text: Sodan puhjettua Ottomaanien valtakuntaa vastaan vuonna 1877 Skobelev siirrettiin Eurooppaan, ja hän saavutti useita strategisesti merkittäviä voittoja turkkilaisista. Hänen joukkonsa valtasivat Lovetšin 3. syyskuuta, kunnostautuivat Plevnan edustalla käydyissä taisteluissa sekä 9. tammikuuta 1878 käydyssä ratkaisevassa taistelussa Šipkan solasta, ja valtasivat sodan lopussa Adrianopolin sekä San Stefanon. Sodan jälkeen Skobelev ylennettiin kenraaliluutnantiksi ja nimitettiin neljännen armeijan komentajaksi.


title: Mihail Skobelev

text: Skobelev palasi Turkestaniin vuonna 1880 ja johti sotaretkeä Persiaan kuuluneen Khorasanin alueen tekke-turkmeeneja vastaan. Hän valtasi tammikuussa 1881 Geok-Tepen ja surmautti lähiseudun miespuolisen väestön. Hänet ylennettiin tämän jälkeen jalkaväenkenraaliksi. Skobelev oli etenemässä kohti Ašgabatia, kun hänet kutsuttiin Minskiin armeijakunnan komentajaksi. Vuoden 1882 alussa hän kiersi Moskovassa ja Pariisissa pitämässä jyrkän pansalavistisia poliittisia puheita, joissa ilmoitti germaanisten ja slaavilaisten kansojen välisen sodan olevan väistämätön. Tämä oli vastoin Venäjän hallituksen tuolloista ulkopolitiikkaa, johon kuului liitto Saksan ja Itävallan kanssa, joten Skobelev kutsuttiin nopeasti takaisin Pietariin. Hän kuoli sydänkohtaukseen pian sen jälkeen.


title: Mihail Skobelev

text: Skobelev tunnettiin miestensä keskuudessa ”valkoisena kenraalina”, sillä hänellä oli tapana käyttää taistelun keskellä valkoista univormua ja ratsastaa valkoisella hevosella.


title: PC-FX

text: PC-FX () oli NEC Corporationin 23.12.1994 Japanissa julkaisema pelikonsoli. Sen suorituskyky oli muihin viidennen sukupolven konsoleihin verrattuna alhainen, ja valmistus lopetettiin helmikuussa 1998.


title: PC-FX

text: Konsoli julkaistiin vain vähän Sonyn PlayStationin ja Sega Saturnin jälkeen.


title: PC-FX

text: Konsoli oli seuraaja PC Enginelle (nimellä TurboGrafx-16 pohjois-amerikassa).


title: PC-FX

text: Suoritin oli 32-bittinen NEC V810.


title: PC-FX

text: Konsolissa oli liitäntätukea NEC PC-9801 tietokoneisiin, joka mahdollisti konsolin käyttämisen ulkoisena SCSI-asemana.


title: PC-FX

text: Konsolille julkaistiin alle 70 peliä sen elinaikana.


title: Lavian kirkko

text: Lavian kirkko on Lavian seurakunnan kirkko vuodelta 1823 Porin Laviassa Satakunnassa. Tyypiltään se on tasavartinen ristikirkko, siihen liittyy päätytorni. Kirkon suunnittelija ja rakennustyön valvoja oli kirkonrakentaja Juha Köykkä (Johannes Köykkä-Köhlström). Kirkko rakennettiin ilman virallista lupaa, joka myönnettiin 10. kesäkuuta 1823. Jo seuraavan kuun 6. päivänä vietettiin kirkon epävirallisia vihkiäisiä. Viralliset vihkiäiset olivat heinäkuussa seuraavana vuonna.


title: Lavian kirkko

text: Kirkon hyväksytyt piirustukset on allekirjoittanut Charles Bassi. Rakennuksen ulkoasuun tuli muutos 1800-luvun lopulla, jolloin tornin yläosa sai uuden ilmeen Helge Ranckenin suunnittelemana.


title: Lavian kirkko

text: Alttaritaulu vuodelta 1907 on Alexandra Frosterus-Såltinin maalaama ja se esittää Kristuksen taivaaseenastumista. Kirkon penkit on restauroitu alkuvuonna 2012. Työn tekivät Ikaalisten käsi- ja taideteollisuusoppilaitoksen rakennusrestaurointi-artesaaniopiskelijat. Muutoin kirkkoa on korjattu muun muassa 1976 ja 1985.


title: Lavian kirkko

text: Lavian kirkkoon saatiin Bror Axel Thulén rakentamat 8-äänikertaiset urut vuonna 1896. Urut uusittiin 12-äänikertaisiksi vuonna 1918.


title: Lavian kirkko

text: Kirkkomaan sankarihautausmaan on suunnitellut kuvanveistäjä Ilmari Wirkkala 1949.


title: Reijo Koski

text: Reijo Kalevi Koski (s. 21. marraskuuta 1932 Tampere) on suomalainen aktiiviuransa lopettanut koripalloilija.


title: Reijo Koski

text: Tampereen Pyrinnön kasvatti, 175-senttinen Koski pelasi Suomen pääsarjassa yhteensä yhdeksän kauden ajan Pyrintöä ja KTP:tä edustaen. Hän saavutti SM-hopeaa kaudella 1958 ja SM-pronssia kaudella 1963–1964.


title: Reijo Koski

text: Suomen maajoukkueen kokoonpanoon Koski kuului kahdessa vuonna 1953 pelatussa ottelussa Ruotsia ja Tanskaa vastaan, muttei saanut peliaikaa.


title: Reijo Koski

text: Koski työskenteli rakennustarkastajana.


title: Jumalanäidin Akatistos -ikoni

text: Jumalanäidin Akatistos -ikoni on Jumalanäitiä eli Neitsyt Mariaa esittävä ikoniluokka, jonka kuva-aihe liittyy Neitsyt Marialle seisaaltaan veisattavan ylistyshymnin eli akatistoksen sanoihin ja merkitykseen. Historiallisesti ensimmäinen seisaaltaan laulettava akatistos laadittiin Jumalanäidille. Perimätiedon mukaan sitä laulettiin seisaaltaan yöllisessä jumalanpalveluksessa Konstantinopolin kaupungin vapauduttua piirityksestä vuonna 626. Pitkän veisun sanojen pohjalta on laadittu kuva-aiheeltaan monenlaisia, toisistaan suuresti poikkeavia ikoneita.


title: Jumalanäidin Akatistos -ikoni

text: Jumalansynnyttäjän akatistoshymni alkaa sanoilla "Sinulle oi jumalansynnyttäjä, voitollisten sotajoukkojen johtajalle, me Sinun palvelijasi, vaaroista päästyämme kiitokseksi veisaamme voittovirren..."


title: Jumalanäidin Akatistos -ikoni

text: Eräs tämän Jumalanäidin ikonityypin suurehko, kokoa 143x107 cm oleva temperamaalaus, joka tunnetaan nimellä Jumalanäidin ylistys -ikoni, kuuluu Suomen ortodoksisen kirkon ihmeitätekeviksi lukemiin ikoneihin. Tätä 1700-luvun puoliväliltä peräisin olevaa, 1757 Laatokan Valamon luostarista Käkisalmen sataman ruokoushuoneeseen siirrettyä ikonia säilytetään nykyään Suomen ortodoksisessa kirkkomuseossa Kuopiossa. Teosta on nimitetty myös Akatistos -ikoniksi, koska aihepiiri on Junalanäidille omistetun akatistos-palveluksen inspiroima. Pyhäinkuvan tekstit eivät kuitenkaan ole suoraan peräisin akatistos-hymnistä.


title: Jumalanäidin Akatistos -ikoni

text: Jumalanäidin ylistys -ikonin ikonografia on hyvin harvinainen. Puolivartalokuvana esitetty Jumalanäiti kannattelee vasemmalla käsivarrellaan kultaista valtaistuinta, jolla Kristus-lapsi istuu. Lapsi siunaa oikealla kädellään, vasemmalla käsivarrellaan kannattelee kärsimyksen symboleja. Jumalanäidinkin oikea käsi on kohonnut siunaukseen. Teoksen kuva-alaa on täytetty erilaisilla Jumalanäitiä ylistävillä, hänen neitsyyttään esilletuovilla ja Kristuksen kärsimystä symbolisoivilla kuva-aiheilla. Kuvattujen esineiden vieressä on selitystekstejä.


title: Jumalanäidin Akatistos -ikoni

text:
Miekka joka lävistää Jumalanäidin sydämen kuvastaa hänen kärsimystään. Tähdet Jumalanäidin olkapäillä ja otsalla sekä palava pensas, jossa Jumalanäiti ilmestyi Moosekselle unessa, kuvaavat Jumalanäidin ainaista neitsyyttä. Jaakobin unikuvan taivaaseen asti ulottuvat tikapuut olivat enkelten käyttämä kulkureitti. Niiden viereen on kuvattu "pelastuksen portaat", jotka symbolisoivat Jumalanäitiä pelastuksen välittäjänä. Kuvan oikeanpuoleiseen osaan on kuvattu sidotun Kristuksen ruoskimiseen käytetty pylväs, jonka päälle on sijoitettu Hänet kolmesti kieltäneeseen Pietariin viittaava kukko. Ikonin alaosassa on esitetty Kristuksen kuolemaan ja ylösnousemukseen viittaavat tyhjä hauta ja käärinliinat.
Ikonin katsotaan vaikuttaneen siihen, että Käkisalmi säästyi vuonna 1831 koleralta. Kun kolera alkoi levitä Pietarista ympäristöönsä, Käkisalmessa tautia vastaan taisteltiin lääkkeiden lisäksi kiertämällä kaupunki kolmena peräkkäisenä sunnuntaina Jumaläidin ylistys -ikonia kantaen ja samalla rukoillen. Koska kaupunki säästyi taudilta, ikonia alettiin kunnioittaa ihmeitätekevänä. Vuonna 1847 Käkisalmessa avattiin Jumalanäidille omistettu uusi kirkko, johon tärkeänä pidetty ikoni sijoitettiin. Myös vuonna 1853 kaupunki säästyi kulkutaudilta, ja tällöinkin Jumalanäidin ylistys -ikonia oli kierrätetty suojan saamiseksi ristisaatossa kaupungin ympäri. Näiden tapahtumien muistoksi Käkisalmessa ryhdyttiin toimittamaan ristisaatto kaupungin ympäri niin ortodoksisen kirkkovuoden kalenterin pyhän Kolminaisuuden että Jumalanäidin suojeluksen päivinä. Ikonin Kristukselle ja Jumalanäidille lisättiin kruunut vuonna 1863, kun teos siirrettiin Käkisalmen sataman rukoushoneelta uuteen rukoushuoneeseen.


title: Jumalanäidin Akatistos -ikoni

text: Talvisodan johdosta ikoni siirrettiin turvaan Hämeenlinnan kirkon varastoon. Ortodoksisen kirkkomuseon toiminnan alkaessa aluksi Kuopion ortodoksisen kirkon pappilan kellarissa, Jumalanäidin ylistys -ikoni sijoitettiin pienen museokirkon alttarin pääikoniksi. Keväällä 2015 avautuneessa ortodoksisen kirkkomuseon uudessa perusnäyttelyssä tämä ikoni on sijoitettu museorakennuksen 2. kerroksen näyttelytiloihin.


title: Expo ’70

text: Expo ’70 oli Osakan prefektuurin Suitassa, Japanissa vuonna 1970 pidetty maailmannäyttely.


title: Expo ’70

text: Näyttly oli avoinna 15. maaliskuuta–13. syyskuuta 1970 ja sen teemana oli "Ihmiskunnan edistys ja sopusointu".


title: Expo ’70

text: Näyttelyyn osallistui 77 maata ja kävijöitä näyttelyssä oli kaikkiaan yli 64 miljoonaa. Täten näyttely oli yksi historian suurimmista. Se oli Japanin ensimmäinen maailmannäyttely.


title: Konstantin von Kaufmann

text: Konstantin Petrovitš von Kaufmann (2. maaliskuuta 1818 Majdany, lähellä Dębliniä, Kongressi-Puola – 16. toukokuuta 1882 Taškent, Venäjän keisarikunta (nyk. Uzbekistan)) oli venäläinen kenraali, joka toimi Turkestanin kuvernöörinä vuosina 1867–1882 ja osallistui Keski-Aasian valloitukseen.


title: Konstantin von Kaufmann

text: Kaufmannista tuli 1838 insinööriupseeri ja hän palveli uransa alkuaikoina lähinnä Kaukasuksella. Hän komensi pioneeripataljoonaa Krimin sodan aikana ja ansioitui Karsin piirityksessä vuonna 1855, minkä johdosta sai 1857 ylennyksen kenraalimajuriksi. Hän palveli sotaministeriössä, kunnes hänet nimitettiin 1865 Liettuan ja 1867 vastaperustetun Turkestanin provinssin kenraalikuvernööriksi. Venäjän pyrkiessä laajentamaan alueitaan Keski-Aasian suunnalla Kaufmann ryhtyi johtamaan provinssinsa alueelta naapurimaihin tehtyjä sota- ja valloitusretkiä. Vuonna 1868 hän valtasi Samarkandin kaupungin ja alisti Buharan kaanikunnan Venäjän proktektoraatiksi, vuonna 1873 miehitti puolestaan Hivan kaanikunnan, jonka alueet Amu-Darjasta pohjoiseen liitettiin Venäjään. Hän valloitti myös Kokandin kaanikunnan vuonna 1875 ja se liitettiin Venäjään seuraavana vuonna. Britannian hallituksen mielestä Venäjän laajeneminen Keski-Aasiassa uhkasi Britannian etuja Afganistanissa, joten tsaari Aleksanteri II ei antanut Kaufmannille lupaa enempiin valloitusretkiin. Tämän jälkeen Kaufmann keskittyi kehittämään provinssinsa hallintoa ja toteutti muun muassa maareformin.


title: Daiwa House

text: Daiwa House on japanilainen rakennusalan yritys, jonka pääkonttori on Osakassa. Vuonna 2011 se työllisti 26 000 henkeä ja oli tuolloin CNN:n mukaan maailman 495. suurin yritys.


title: Daiwa House

text: Yritys on Japanin suurin asuntojen rakennuttaja. Vuonna 2013 se ilmoitti laajentavansa toimintaansa yli miljardin euron osakeannin avulla. Laajennus liittyi maan pääministerin Shinzō Aben harjoittamaan elvytyspolitiikkaan.


title: Daiwa House

text:
Daiwa House perustettiin vuonna 1955 ja listautui Osakan pörssiin vuonna 1961.
Nykyisin se on Tokion pörssissä.


title: Daiwa House

text:
Daiwa Huse on perustanut useita tytäryrityksiä eri maihin. Muun muassa vuonna 2010 sellaiset avattiin Yhdysvaltoihin, Australiaan ja Guamiin. Yhtiö toimii kaikkiaan 83 paikkakunnalla.
Yhtiön päätuotteita ovat elementeistä koottavat rakennukset. Se tuottaa omakotitaloja, liiketiloja ja päiväkoteja. Se toimii tarvittaessa sekä rakentajana että rakennuttajana, ja hoitaa myös isännöintiä ja asunnonvuokrausta. Se toimii asuntotuotannon lisäksi myös joillakin muilla aloilla, kuten maataloudessa ja robottiteknologiassa. Yritys on kehittänyt pienikokoisen robotin, joka tekee asuntojen kuntotarkistuksia. Vuonna 2010 se toi markkinoille hylkeenmuotoisen Paro-terapiarobotin.


title: Espoo Raiders

text: Espoo Raiders oli amerikkalaisen jalkapallon erikoisseura Espoosta. Seura pelasi kymmenen vuotta Vaahteraliigassa 1980–1989 ennen lakkauttamista. Seura oli yksi 80-luvun menestyksekkäimpiä ja jäi tuona aikana vain kerran pudotuspelien ulkopuolelle.


title: Espoo Raiders

text: Seura aloitti toimintansa osana Polyteknikkojen Urheiluseuraa. Polina tunnettu joukkue osallistui vuonna 1979 Syys-cupina tunnettuun epäviralliseen SM-sarjaan, jossa Poli tuli kolmanneksi. Vuonna 1980 Poli liittyi juuri perustettuun amerikkalaisen jalkapallon SM-sarjaan ja voitti lajin ensimmäisen Suomen mestaruuden. Vuonna 1981 joukkueet Bruinspark Bruins ja Garden City Bonebreakers sulautuivat Poliin.


title: Espoo Raiders

text: Vahvistunut Poli tuli Vaahteraliigassa kolmanneksi 1981 ja 1982. Poli hävisi Roostersille Vaahteramaljassa 1983, mutta voitti saman joukkueen pronssiottelussa 1984. Kaudella 1985 Poli oli jälleen Vaahteramaljassa, häviten sen tällä kertaa TAFTille.


title: Espoo Raiders

text: Vuonna 1986 seura vaihtoi nimekseen FT Scotch sponsorisopimuksen myötä. Joukkue eteni kaudella neljännen kerran Vaahteramaljaan, mutta Roosters voitti sen jälleen. Vuonna 1987 helsinkiläinen Ferry Island Rams lopetti toimintansa ja sen pelaajat siirtyivät FT Scotchiin. FT Scotch voitti pronssia kausilla 1987 ja 1988.


title: Espoo Raiders

text: Vuonna 1989 seuran nimeksi tuli Espoo Raiders. Kausi 1989 oli pettymys ja Raiders jäi runkosarjassa kahdeksanneksi ja ensimmäistä kertaa pudotuspelien ulkopuolelle. Vuonna 1990 Raiders yhdistyi East City Giantsin kanssa. Ankara kilpailu pääkaupunkiseudun muiden joukkueiden kanssa pelaajista, harjoitusvuoroista ja rahoitukesta ajoi lopulta seuran alasajoon.


title: Walking on Sunshine (elokuva)

text: Walking on Sunshine on vuonna 2014 ensi-iltansa saanut Max Giwan ja Dania Pasquinin ohjaama romanttinen musikaalielokuva. Elokuvassa esitetään 1980-luvun hittikappaleita, kuten Madonnan ”Holiday”, Cyndi Lauperin ”Girls Just Want to Have Fun” ja Wham!-yhtyeen ”Wake Me Up Before You Go-Go”. Elokuvan traileri julkaistiin 9. huhtikuuta 2014.


title: Walking on Sunshine (elokuva)

text: "Walking on Sunshinen" tuotti James Richardson, jonka edellinen tuotos oli hyvin menestynyt "StreetDance 3D" -tanssielokuva. Laulaja-lauluntekijä Leona Lewis teki "Walking on Sunshinessa" ensimmäisen elokuvaroolinsa.


title: Walking on Sunshine (elokuva)

text: Maddie järjestelee italialaisen poikaystävänsä Rafin kanssa häitään ja kutsuu sinne sisarensa Taylorin. Maddie ei kuitenkaan tiedä, että Raf on Taylorin entinen poikaystävä ja hänen elämänsä suurin rakkaus.


title: Walking on Sunshine (elokuva)

text: Elokuvan soundtrack julkaistiin Isossa-Britanniassa 23. kesäkuuta 2014. Sen musiikkiohjaajana toimii Anna Dudley, joka on tehnyt musiikkia useisiin elokuviin, kuten Oscar-palkittuun "Housut pois!" -komediaan.


title: Kate ja Anna McGarrigle

text: Kate (6. helmikuuta 1946 – 18. tammikuuta 2010) ja Anna (s. 4. joulukuuta 1944) McGarrigle oli kanadalainen laulaja-lauluntekijäduo, joka esiintyi yhdessä 1960-luvun puolestavälistä Kate McGarriglen kuolemaan 2010 saakka.


title: Kate ja Anna McGarrigle

text: Sisarukset Anna ja Kate syntyivät irlantilais-kanadanranskalaiseen muusikkoperheeseen Montrealissa, mutta viettivät lapsuutensa Laurentidien vuoriston kylässä nimeltä Saint-Sauveur-des-Monts Montrealin luoteispuolella. Heidän isänsä ja kylän katoliset nunnat opettivat heitä soittamaan pianoa, ja myöhemmin he opettelivat soittamaan myös harmonikkaa, banjoa ja kitaraa. 1960-luvulla Kate McGarrigle opiskeli tekniikkaa McGill Universityssä ja isosisko Anna taidetta Montrealin École des Beaux-Arts -koulussa, ja iltaisin he alkoivat esiintyä yhdessä klubeilla ja kirjoittaa omia laulujaan. Vuosina 1963–1967 he esiintyivät Jack Nissensonin ja Peter Weldonin kanssa folk-yhtyeenä nimeltä Mountain City Four. Kate ja Anna McGarrigle jatkoivat lauluntekoa ja esiintymisiä duona aina 2000-luvulle asti, säestäjinään muiden muassa Gerry Conway, Pat Donaldson, Ken Pearson, Michel Pépin, Chaim Tannenbaum ja Joel Zifkin.


title: Kate ja Anna McGarrigle

text: McGarriglen sisarusten tunnetuimpia kappaleita on Anna McGarriglen ensimmäinen julkaistu laulu, Linda Ronstadtin tunnetuksi tekemä ”Heart Like a Wheel”, jonka on suomeksi levyttänyt Liisa Tavi nimellä ”Uuteen aamuun taas”. Heidän laulujaan ovat ottaneet ohjelmistoonsa myös muiden muassa Maria Muldaur, Nana Mouskouri, Emmylou Harris, Billy Bragg, Chloé Sainte-Marie, Judy Collins ja Anne Sofie von Otter. Oman levytyssopimuksen sisarukset saivat vuonna 1974, kun monet heidän lauluistaan olivat jo nousseet suosioon muiden esittäminä. Brittiläinen popmusiikkilehti Melody Maker nimesi heidän esikoislevynsä vuoden albumiksi 1975. He levyttivät sittemmin kymmenen albumia, viimeisen vuonna 2008. Englannin kielen lisäksi he ovat levyttäneet ja esiintyneet kotiprovinssinsa Québecin pääkielellä, ranskaksi. Kokonaan ranskankielisiä heidän albumeistaan ovat "Entre la jeunesse et la sagesse" ja "La vache qui pleure".


title: Kate ja Anna McGarrigle

text: Kate ja Anna McGarrigle ovat vierailleet myös muiden artistien levyillä. Heihin lukeutuvat The Chieftains, Nick Cave and the Bad Seeds (albumi "No More Shall We Part"), Emmylou Harris, Lou Reed (albumi "The Raven"), Joan Baez ("Ring Them Bells", Gilles Vigneault ("C’est ainsi que j’arrive à toi") ja Robin Holcomb ("The Big Time").


title: Kate ja Anna McGarrigle

text: Sisarukset saivat Order of Canada -kunniamerkit 1994 ja Kanadan kenraalikuvernöörin palkinnon 2004.


title: Kate ja Anna McGarrigle

text: Sisarusparven kolmas, Jane McGarrigle, on elokuva- ja televisiosäveltäjä ja esiintynyt silloin tällöin yhdessä Katen ja Annan kanssa. Kate McGarrigle oli vuosina 1971–78 naimisissa laulaja-lauluntekijä Loudon Wainwright III:n kanssa. Heidän poikansa Rufus ja tyttärensä Martha Wainwright jatkavat vanhempiensa jalanjäljissä laulajina ja lauluntekijöinä.


title: Pesäpallon naisten Suomen Cup 1989

text: Pesäpallon Suomen Cup järjestettiin naisille 11.kerran kesällä 1989. Kilpailun voitti Viinijärven Urheilijain SM-sarjajoukkue.


title: Pesäpallon naisten Suomen Cup 1989

text: Cup-mestarit 1989: Tiina Tammiruusu, Eeva Karttunen, Anu Turpeinen, Ulla Räsänen, Erna Kentala, Outi Peippo, Marjut Huhtakangas, Sirpa Tikka, Virpi Lappalainen ja Jutta Reijonen.


title: Gettomasa

text: Gettomasa (oik. Aleksi Lehikoinen, s. 22. marraskuuta 1993 Montreal, Kanada) on jyväskyläläinen rap-artisti. Hän voitti Rap SM:n vuonna 2012.


title: Gettomasa

text: Aleksi Lehikoinen syntyi vuonna 1993 Kanadan Montrealissa, mutta vietti suurimman osan lapsuudestaan Jyväskylän Kortepohjassa. Lehikoinen on kertonut kiinnostuneensa hip hopista 6-vuotiaana serkkunsa kautta. 17-vuotiaana hän alkoi itse tehdä musiikkia ja vuonna 2012 hän voitti freestylerapin Suomen mestaruuden. Vuonna 2014 hän julkaisi tuottaja Ruubenin kanssa KPC Recordsin kautta ensimmäisen albuminsa "Vellamo LP":n.


title: Gettomasa

text: Lehikoinen opiskeli Sepän lukiossa, mutta keskeytti sen ja vaihtoi opiskelemaan painoviestintää Jyväskylän ammattiopistoon. Hän valmistui keväällä 2015.


title: Gettomasa

text: Vuonna 2014 Lehikoinen teki levytyssopimuksen PME Recordsin kanssa. Yhtiön kautta julkaistiin Lehikoisen ensimmäinen sooloalbumi "Chosen One" vuonna 2016. Ruuben tuotti suurimman osan albumin kappaleista. Vuonna 2017 Lehikoinen julkaisi EP-levyn "17 EP".


title: I Am (Leona Lewisin albumi)

text: I Am on englantilaisen laulaja-lauluntekijä Leona Lewisin viides studioalbumi, joka julkaistiin 11. syyskuuta 2015. Albumi on ensimmäinen, jonka Lewis julkaisi Island Recordsin alla. Lewis päätti sopimuksensa aiemman levy-yhtiönsä, Syco Musicin kanssa, koska ei päässyt yksimielisyyteen viidennen albumin musiikillisesta tyylistä. Ennen kuin eroaminen Sycosta tuli julkisuuteen, Lewis oli jo solminut uuden levytyssopimuksen Islandin kanssa. Yhdysvalloissa Lewisilla on sopimus Def Jamin kanssa, joka julkaisee albumin Pohjois-Amerikassa myöhemmin tänä vuonna. Lewisin kolmatta studioalbumia, "Glassheartia", ei julkaistu siellä.


title: I Am (Leona Lewisin albumi)

text: Albumin ensimmäinen single ”Fire Under My Feet” julkaistiin radiosoittoon toukokuussa 2015. Sen virallinen julkaisupäivä oli 6. kesäkuuta. Kappaleen on kirjoittanut Lewis yhdessä Toby Gadin kanssa, joka on myös tuottanut koko albumin.


title: I Am (Leona Lewisin albumi)

text: Kesäkuussa 2014 tiedotettiin Lewisin vaihtaneen levy-yhtiötä. Hän solmi levytyssopimuksen Universal Music Groupin omistaman Island Recordsin kanssa ja kertoi tiedotteessa: ”Olen imarreltu, kun sain mahdollisuuden liittyä ehkä kaikista ikonisimpaan levy-yhtiöön upeiden vuosien jälkeen Sonylla. Minulle Island Records on aina ollut yhtiö, jossa artistit voivat todella kukoistaa, ja jossa heitä rohkaistaan ilmaisemaan itseään.” ”Hänen äänensä oli tarpeeksi hyvä syy solmia levytyssopimus”, Islandin toimitusjohtaja Darcus Beese paljasti Music Weekille.


title: I Am (Leona Lewisin albumi)

text: Myöhemmin samana vuonna Lewis kirjoitti avoimen kirjeen faneilleen, jossa hän valotti syitä vaihtaa levy-yhtiötä. ”Minua pyydettiin tekemään albumi, joka ei olisi ollut minua itseäni. Olin toki kiitollinen edes mahdollisuudesta tehdä uusi levytys näinä vaikeina aikoina, mutta en voi tehdä musiikkia, joka ei tule suoraan sielustani. Vaikka se tuntui todella pelottavalta, päätin lähteä.” Lewis kirjoittaa. Hän paljasti myös kirjeessään, että levy-yhtiö uhkaili häntä kuulleessaan päätöksestä. ”Minua uhkailtiin, että jos lähtisin, tulisi esiin Sycon itse päättäneen sopimuksen. Se tuntui pahalta, mutta tällä kertaa mikään ei voinut estää minua lähtemästä.”


title: I Am (Leona Lewisin albumi)

text: Huhtikuussa 2015 tuli julkisuuteen, että Island Recordsin diilin lisäksi Lewis on tehnyt sopimuksen Yhdysvalloissa Def Jamin kanssa. Molemmilla yhtiöllä on Darcus Beesen mukaan kunnianhimoiset suunnitelmat albumia varten. Se on tarkoitus julkaista maailmanlaajuisesti vuoden 2015 aikana.


title: I Am (Leona Lewisin albumi)

text: Albumin nimi ja kansikuva paljastettiin 16. huhtikuuta. Kannessa Lewis pitelee mustaa kangasta saaden sen näyttämään siiviltä. Artisti on itse kirjoittanut omalla käsialallaan nimensä ja albumin nimen, "I Am". Musiikkisivusto Idolator kuvaili kansikuvaa dramaattiseksi: ”Hän pitelee kankaanpalasta tavalla, joka muistuttaa perhosta levittämässä siipiään. Se on osuva metafora artistille, joka on antanut kaikkensa uutta tulemista varten.”


title: I Am (Leona Lewisin albumi)

text: Suuri osa albumin kappaleista on saanut inspiraationsa Lewisin vaikeista ajoista vanhan levy-yhtiön leivissä. The Sun -lehti kirjoitti, että ”Leona oli ajautumassa syvään masennuksen kierteeseen loppuaikoina Sycossa”. Lehden lähteen mukaan osassa albumin lyyrikoista kuulostaa olevan puhe parisuhteen päättymisestä, mutta oikeasti ne kertovat Sycosta eroamisesta. Lewis oli kirjoittanut suurimman osan albumin kappaleista yhdessä Toby Gadin kanssa jo ennen levytyssopimuksen päättymistä, mutta tiesi, ettei Syco ikinä antaisi hänen julkaista niitä.


title: I Am (Leona Lewisin albumi)

text: Mirrorin artikkelissa kerrotaan, että uudella levytyssopimuksella oli valtava vaikutus Lewisiin, ja ensimmäistä hän uskaltaa kertoa mitä ajattelee, musiikkinsa kautta. Lehden mukaan Simon Cowelilla ja Sycolla oli täysi valta hänen musiikistaan, kun taas Island antaa Lewillisen täyden vapauden toteuttaa itseään. Kappaleella ”I Am” Lewis laulaa: ”Hengitän ilman sinua, olen jotain ilman sinua, olen vapaa ilman sinua, olen vahvempi ilman sinua”, viitaten Sycoon.


title: I Am (Leona Lewisin albumi)

text: Lewis aloitti albumin kampanjan 14. huhtikuuta 2015, jolloin median edustajille järjestettiin pienimuotoinen kuuntelutilaisuus. Lewis esitti livebändin kanssa viisi uutta kappaletta albumilta. Toukokuussa Lewis kiersi radioasemia Isossa-Britanniassa esittelen uutta singleään, ja esitti sen livenä muun muassa BBC:n “The One Show”,- ”Sunday Night at the Palladium”- sekä ”John Bishop Show"”-tv-ohjelmissa.


title: I Am (Leona Lewisin albumi)

text: Albumin ensimmäisenä singlenä julkaistiin ”Fire Under My Feet”. Kappale ei onnistunut pääsemään Britannian singlelistalla neljänkymmenen parhaan joukkoon suurista ennakko-odotuksista huolimatta, vaan jäi sijalle 51. Lewis itse kommentoi sijoitusta toteamalla, ettei ole kiinnostunut listasijoituksista, vaan haluaa vain jakaa jotain uutta faniensa kanssa.


title: I Am (Leona Lewisin albumi)

text: Yhdysvalloissa albumin ensimmäinen single oli ”Thunder”. Lewis kuvaa kappaletta albumin ”paljastavimmaksi”. Se sisältää viittauksia entiseen levy-yhtiöön, Sycoon. ”Thunder” julkaistaan radiosoittoon Yhdysvalloissa 27. heinäkuuta.


title: I Am (Leona Lewisin albumi)

text: Ison-Britannian toisena singlenä oli albumin nimikkokappale, ”I Am”.


title: Lohjan keskustan vesitorni

text: Lohjan keskustan vesitorni on Lohjan kaupungin vanhin vesitorni, se on valmistunut 1940. Tiilijulkisivuisen lieriösäiliön on suunnitellut arkkitehti Lauri Pajamies. Tornin vesitilavuus on 700 m. Säiliön pohja ei ole maanvarainen, mutta sen julkisivu on tiiltä alas asti.


title: Bank Menatep

text: Bank Menatep oli venäläisen miljonäärin Mihail Hodorkovskin luoma 29 miljardin USD holdingyhtiö.


title: Bank Menatep

text: Mendelejevin kemianteollisuuden instituutin Komsomolin apulaisjohtaja Hodorkovski perusti 1986 osuuskuntamuotoisen kahvilan, jossa myytiin tietokoneita ja muita Neuvostoliitossa haluttuja länsimaisia tuotteita. Tietokoneiden ansiosta Hodorkovskista tuli miljonääri.


title: Bank Menatep

text: Hodorkovski laajensi vientiin ja kulutustavaroiden maahantuontiin, ja hänen yritystensä liikevaihto nousi 80 miljoonaan ruplaan vuoteen 1988 mennessä, mikä vastasi noin 10 miljoonaa dollaria. Nyt Hodorkovski muodosti omasta keskuksestaan Menatep-osuuskunnan, jonka pohjalta perusti Menatep-pankin vuonna 1990.


title: Bank Menatep

text:
Hodorkovski oli ensimmäinen, joka perusti yksityisen liikepankin Venäjälle. On epäilty KGB:n suojelleen Hodorkovskia ja Menatepin auttaneen Neuvostoliiton valuutta- ja kultavarantojen tyhjennyksessä, jossa katosi tuhat tonnia kultaa.
Menatep järjesti osakeannin ensimmäisenä venäläisenä pankkina sitten vuoden 1917 lokakuun vallankumouksen. Venäläisittäin kehittyneenä pankkina Menatep sai hoitoonsa myös julkishallinnollisten laitosten varoja.


title: Bank Menatep

text:
Menatep luovutti Neuvostoliiton aikaisen valtion omaisuuden yksityistämisessä toimialaministeriöiltä valtion omaisuuskomitean kautta varoja perustettavalle säätiölle, joka voisi tehdä ostotarjouksen Jukos-öljy-yhtiöstä. Huutokaupassa Menatepia lähellä oleva säätiö sai haltuunsa 78 % Jukosista. Jukos oli yhteistyössä yhdysvaltalaisen Amocon kanssa Siperian Priobskoje-öljykentällä, mihin Amoco oli sijoittanut 300 miljoonaa dollaria. Amoco ja Menatep olivat hankkineet Jukosin pilkkahintaan. Öljykenttä ajautui lopulta kokonaan Jukosin haltuun muun muassa siksi, ettei valtio kyennyt maksamaan osakkeita lainaa vastaan -operaatiossa saamaansa lainaa.
Kesällä 2003 Hodorkovskin liikekumppani, Menatep-pankin silloinen johtaja, Platon Lebedev vangittiin. Euroopan komission komissaari Frederik 'Frits' Bolkestein kuului Menatep-pankin neuvoa-antavaan neuvostoon. MEP Paul van Buitenenin mukaan Bolkestein auttoi Menatep-ryhmän johtoa suojaamaan ryhmän etuja Venäjän viranomaisten Menatep-ryhmän osia vastaan nostamilta rikosoikeudellisilta kanteilta.


title: Bank Menatep

text: Vuonna 2011 Hodorkovskille luettiin talousrikoksista uusia tuomioita, jotka ylsivät ainakin vuoteen 2016 asti, ja hänet siirrettiin työleirille Segežaan Karjalan tasavaltaan.


title: Suntory

text:
Suntory Holdings Limited (サントリーホールディングス株式会社 Santorī Hōrudingusu Kabushiki-Gaisha?) on japanilainen alkoholi- ja virvoitusjuomien valmistaja. Yhtiö on aloittanut toimintansa 1899. Sen pääkonttori on Osakassa. Se on tuottanut omaa viskiään vuodesta 1923. Yrityksen omistajasuku kuuluu Japanin rikkaimpiin. Toimitusjohtaja Nobutada Saji on perustajan pojanpoika. Suvun hallussa on nykyisin noin 90 prosenttia Suntoryn osakkeista. Suntory tuottaa monenlaisia juomia tölkkikahvista oluisiin. Se osti ranskalaisen Oranginan vuonna 2001.
Yritys listautui pörssiin vuonna 2013.


title: Hirano-ku

text: Hirano-ku () on yksi Osakan kaupungin 24:stä suuralueesta. Se on väkiluvultaan suurin ja pinta-alaltaan kolmanneksi suurin suuralue.


title: Hirano-ku

text: Hiranolla on pitkä ja värikäs historia. Se on ollut ympäröivän maaseudun keskus. Toisen maailmansodan jälkeen alueelle rakennettiin kerrostaloja ja väkiluku lähti nousuun.


title: Hirano-ku

text: Hiranossa sijaitseva Dainenbutsujin temppeli on buddhalaisen Yuzu Nembutsu -suuntauksen tärkein paikka.


title: Osakan akvaario

text: Osakan akvaario Kaiyukan on yleisöakvaario Japanissa Osakan kaupungissa.


title: Osakan akvaario

text: Akvaariossa esitellään Tyynenmeren tulirenkaan eri osien eläimistöä Etelämantereen pingviineistä koralliriuttojen perhoskaloihin ja syvän meren meduusoihin. Näyttely koostuu viidestätoista eri osia esittelevästä altaasta sekä yhdeksän metriä syvästä sylinterinmuotoisesta pääaltaasta, jonka suurin nähtävyys on valashai.


title: Sosialistinen ryhmä (Ranska)

text: Sosialistinen ryhmä () on ryhmä Ranskan kansalliskokouksessa. Siihen kuuluu ranskalaisia vasemmistopuolueita joista suurin on Sosialistinen puolue (Ranska).


title: Kansanliikkeen unionin ryhmä

text: Tasavaltaisten ryhmä () on ryhmä Ranskan kansalliskokouksessa ja senaatissa. Siihen kuuluu ranskalaisia keskusta-oikeistolaisia puolueita joista suurin on Tasavaltaiset.


title: Vasemmistorintama (Ranska)

text: Vasemmistorintama () on ryhmä ranskan kansalliskokouksessa johon kuuluu vasemmisto- ja kommunistipuolueita. Ryhmän suurin puolue on Ranskan kommunistinen puolue.


Jääpallon Euroopan-mestaruuskilpailut 2014 on 6. tammikuuta 2014 Sveitsin Davosissa järjestetty epävirallinen jääpallon EM-turnaus. Sen tarkoituksena oli juhlistaa 101 vuotta aikaisemmin Davosissa pidettyjä lajin ensimmäisiä ja toistaiseksi ainoita virallisia EM-kilpailuja sekä markkinoida lajia uudelle yleisölle.


title: Jääpallon Euroopan-mestaruuskilpailut 2014

text: Kansainvälisen jääpalloliiton järjestämä turnaus pelattiin kaupungin keskustassa sijaitsevalla vuonna 1894 valmistuneella Davosin jäästadionilla. Siihen osallistuivat Hollanti, Saksa, Tšekki ja Unkari. Turnauksen neljä ensimmäistä ottelua pelattiin 2×25 minuutin pituisina ja päätösottelut olivat 2×30 minuutin pituisia.


title: Vasemmiston radikaaliryhmä (Ranska)

text: Vasemmiston radikaaliryhmä "()" on Radikaali vasemmistolainen ryhmä Ranskan kansalliskokouksessa johon kuuluu keskusta-vasemmistolaisia puolueita. Ryhmän suurin puolue on Radikaalinen vasemmistopuolue.


title: Ekologinen ryhmä (Ranska)

text: Ekologinen ryhmä () on ryhmä Ranskan kansalliskokouksessa sekä senaatissa ja johon kuuluu virheän liikkeen ja vasemmiston edustajia. Ryhmään kuuluu kaksi puoluetta, UDB ja EELV.


title: Vastauskonpuhdistus Ruotsissa

text: Vastauskonpuhdistus Ruotsissa () oli katolisen kirkon tavoite palauttaa katolinen usko Ruotsiin. Ruotsi oli uskonpuhdistuksen myötä irtautunut katolisesta kirkosta 1520-luvulla, mutta luterilaisuuden vakiintuminen kesti vuosisadan ajan. Kuningas Juhana III suhtautui katolilaisuuteen myönteisesti ja hänen poikansa, kruununperillinen Sigismund kasvatettiin katoliseksi. Juhana kuitenkin tavoitteli kristikunnan yhtenäisyyttä, minkä vuoksi sekä luterilaiset että katoliset suhtautuivat häneen kielteisesti. Jesuiitat pyrkivät salaa toimien saamaan katolilaisuudelle kannatusta, mutta heidän salakähmäisyytensä pilasivat heidän maineensa ja jesuiitoista muodostui stereotyyppinen kuva viekkaina kieroilijoina. Juhanan kuoleman jälkeen ennestään jo Puolan kuninkaaksi valittu Sigismund kruunattiin myös Ruotsin kuninkaaksi. Hän olisi halunnut ajaa vastauskonpuhdistusta Ruotsissa, mutta kruunajaisissa säädyt ryhmittyivät yksimielisesti katolisuutta vastaan ja painostivat Sigismundia tunnustamaan Ruotsin luterilaiseksi maaksi. Todellisen vallan maassa sai kuninkaan setä, Kaarle-herttua. Sigismund pyrki saamaan maansa valtaansa väkivalloin, mutta epäonnistui. Kaarle kukisti hänet sisällissodassa. Vuonna 1607 Kaarle-herttua kruunattiin Ruotsin kuningas Kaarle IX:ksi. 1600-luvulla Ruotsissa siirryttiin puhdasoppisuuden aikaan, jossa tiukan luterilaisen ortodoksian avulla kansa saatiin hallintaan ja luterilaisuus vakiinnutettiin maan ainoaksi uskonnoksi.


title: Vastauskonpuhdistus Ruotsissa

text: Vastauskonpuhdistuksen avulla katolinen kirkko pyrki palauttamaan asemansa, jota uskonpuhdistus oli horjuttanut. Ruotsissa Rooman tavoite oli "Missio Suetica", uskonpuhdistuksen kumoaminen ja katolilaisuuden palautus. 1500-luvulla Alankomaat ja Englanti eivät olleet vielä vastaavanlaisia kaupankäynnin suurvaltoja kuin myöhemmin, ja katolinen kirkko katsoikin, että sen tärkeimpiä tavoitteita oli katolisen uskon palauttaminen Itämeren alueelle ja Ruotsiin. Ruotsin uskonpuhdistus oli toteutettu virallisesti vuoden 1527 Västeråsin valtiopäivillä, mutta sen vakiintuminen kesti sata vuotta. 1500-luvun lopulle saakka protestantit eivät olleet yhtenäinen rintama, vaan luterilaisuuden lisäksi myös kalvinismilla oli paljon kannatusta.


title: Vastauskonpuhdistus Ruotsissa

text: 1500-luvun lopulla hallinnut Juhana III suhtautui katolilaisuuteen myönteisesti, hänen vaimonsa Katariina Jagellonica oli katolilainen ja heidän poikansa, kruununperillinen Sigismund, oli kasvatettu katoliseksi. Tässä vaiheessa katolinen kirkko katsoi, että vastauskonpuhdistuksen toteuttamiselle Ruotsissa oli hyvät mahdollisuudet. Uskonpuhdistus oli toteutettu Ruotsissa ylhäältä käsin ja kansalta löytyi yhä kannatusta katolisille menoille. Kuningas Juhana piti katolisen messun estetiikasta ja vierasti luterilaisten menojen karuutta. Hän oli myös järkyttynyt uskonpuhdistuksen kuvainraastosta. Juhanan vetoa katolilaisuuteen selittävät myös taloudelliset syyt: hänen anoppinsa Bona Sforza oli Milanon herttuan ja Napolin kuninkaan perillinen. Filip II oli jäädyttänyt Katariinan osuuden perinnöstä niin, että Juhana ei voinut saada perintöä haltuunsa, jos hän ei kääntyisi katoliseen uskoon.


title: Vastauskonpuhdistus Ruotsissa

text: Juhana III:n hovissa asui katolisia pappeja, joista merkittävin oli jesuiitta Stanislaus Warszewicki. Hän oli Sigismundin uskonnollinen opettaja, joka oli saanut tehtäväkseen myös käännyttää Juhanan ja tehdä Sigismundista vastauskonpuhdistuksen ajaja. Laajempaa kannatusta vastauskonpuhdistukselle pyrittiin saamaan lähettämällä maahan salaa katolisia pappeja ja värväämällä nuoria jesuiittakouluihin, muun muassa Braunsbergiin (nyk. Braniewo, Puola). Paavin lähettiläänä Ruotsissa 1570-luvulla toiminut Antonio Possevino yritti luoda Ruotsiin protestanttien vastapainoksi katolilaisuuden kannattajakunnan, jonka jäseniä voitaisiin Sigismundin valtakaudella nostaa korkeisiin virkoihin. Possevino tahtoi palauttaa katolilaisuuden Ruotsiin, Tanskaan, Liivinmaalle, Pommeriin, Preussiin, Vendeniin ja Unkariin sekä käännyttää Venäjän ortodoksit katolilaisiksi. Näitä alueita reunustaville katolisille alueille tuli perustaa jesuiittakouluja, joihin värvättäisiin salaa Pohjois-Euroopan katolisia. Braunsberg toimikin ruotsalaisnuorille tällaisena kouluna.


title: Vastauskonpuhdistus Ruotsissa

text: Vuonna 1576 norjalainen jesuiitta Laurentius Nicolai Norwegius tuli opettajaksi Tukholman kuninkaalliseen kollegioon. Hovi salasi Laurentiuksen henkilöllisyyden ja hänen opetuksensa tarkoitus oli peitellysti osoittaa luterilaisuus harhaoppiseksi. Katolismielisille Laurentius paljasti salaisuutensa. Tapaus paljastui ja siitä syntyi skandaali. Laurentius sai pilkkanimen Klosterlasse (”Luostari-Lasse”). Laurentius Nicolaista tuli vuosisatojen ajaksi viekkaan jesuiitan stereotyyppi. Protestantit tekivät vastauskonpuhdistuksen salailusta itselleen propaganda-aseen.


title: Vastauskonpuhdistus Ruotsissa

text: Historiantutkijat eivät ole yksimielisiä siitä, kääntyikö Juhana III salaa katolilaiseksi vai säilyttikö hän luterilaisen uskonsa, mutta yhtä kaikki hän ei ryhtynyt ajamaan vastauskonpuhdistusta Ruotsiin. Juhana kannatti ekumeniaa protestanttien ja katolisten välillä, joten sekä luterilaiset että katoliset pitivät häntä harhaoppisena. Vuonna 1575 Juhana julkaisi uuden kirkkojärjestyksen (nova ordinantia), jossa oli katolisia piirteitä, ja vuonna 1577 hän esitteli säädyille ehdotuksen uudeksi liturgiaksi. Juhanan liturgia, niin sanottu punainen liturgia, oli sekoitus luterilaisia ja katolisia jumalanpalveluskaavoja. Se aiheutti liturgisen riidan. Juhana III:n liturgiaehdotuksen ja vastauskonpuhdistuksen eturivin vastustaja oli protestanttinen papisto ja etenkin sen Saksassa opiskellut eliitti. Kansan parissa oli mieltymystä pyhimyskultteja ja latinankielistä messua kohtaan eikä sitä kiinnostanut teologia. Papisto vastusti vastauskonpuhdistusta samoilla perusteilla kuin protestantit muuallakin Euroopassa vastustivat katolilaisuutta. Paavi julistettiin antikristukseksi ja kaikki katolilainen mustamaalattiin. Kaarle-herttua oli vakaumuksellinen antikatolilainen ja hänestä tuli protestanttisuuden vahva tukija. Hän oli suuntautunut enemmän kalvinismiin kuin luterilaisuuteen, mutta antoi asiassa myöhemmin periksi. Juhanan kaudella Kaarlen herttuakunta oli luterilaisuuden vahvin tukialue. Herttua itse oli kuninkaan kirkkopolitiikan ja vastauskonpuhdistuksen voimakkain vastustaja. Kaarle kielsi liturgian käytön herttuakunnassaan ja tarjosi suojaa sitä vastustaville papeille. Aluksi liturgiaa vastustivat vain ääriluterilaiset, mutta vastustus levisi kaikkialle paitsi Suomeen. Kaarlen vuoksi liturgiaa ei hyväksytty. Liturgia ei saanut kannatusta myöskään katolisen kirkon parissa, kuten ei myöskään Juhanan ehdotus järjestää kansainvälinen kongressi sopimaan kristikunnan ykseydestä. Vuonna 1578 kuningas kirjoitti paaville, että hän voi palauttaa katolilaisuuden Ruotsiin, jos messu pysyy kansankielisenä, papit saavat oikeuden avioliittoon ja pyhimyskultista tehdään vapaaehtoista. Paavi tyrmäsi Juhanan ehdot harhaoppisina ja kuninkaan välit paaviin katkesivat. Tämänkin jälkeen Juhana salli jesuiittojen toimia hovissa, mutta kun hänen vaimonsa kuoli, hän karkotti jesuiitat. Tämän jälkeen vastauskonpuhdistus Ruotsissa seisahtui ja Braunsbergin jesuiittakoulun ruotsalaisopiskelijoiden määrä lähti laskuun. 1580- ja 1590-lukujen vaihteessa paavi vaihtui useasti, joten Rooman politiikka ei ollut pitkäjännitteistä.


title: Vastauskonpuhdistus Ruotsissa

text: Vuonna 1592 paaviksi valittiin Klemens VIII, joka oli kiinnostunut Pohjois-Euroopan tilanteesta. Klemens oli aiemmin nuntiuksena ollessaan oleskellut Puolan hovissa ja luultavasti tavannut siellä oleskelleita ruotsalaisia. Rooman suunnitelmien mukaan Sigismundin pitäisi Ruotsin kuninkaana nimittää Uppsalan arkkipiispaksi, Strängnäsin piispaksi, Tallinnan piispaksi ja Liivinmaan kenraalikuvernööriksi katoliset. Hänen pitäisi vähitellen syrjäyttää avioliitossa olevat papit viroistaan ja houkutella ruotsalaisia jesuiittojen opetettavaksi. Suunnitelmien mukaan maaseudulla tuli levittää uskonnollisia traktaatteja, Tukholmassa piti olla kunnollinen jesuiittakollegio ja Vadstenan luostarista piti huolehtia. Rooman laskujen mukaan Ruotsissa oli vain 34 aktiivista katolista, jotka voitaisiin saada vastauskonpuhdistuksen palvelukseen. Vastauskonpuhdistuksen toteuttaminen arvioitiin silti realistiseksi: koska kuningas Kustaa Vaasa oli ajanut luterilaisuuden maahan ylhäältä käsin eikä se ollut vielä juurtunut, kuninkaan olisi mahdollista vielä vaihtaa kansansa uskonto. Protestantit olivat kuitenkin maaliskuun 1593 Uppsalan kokouksessa ryhmittyneet yhtenäiseen rintamaan, jonka tavoite oli estää Sigismundia ja jesuiittoja ottamasta kirkkoa ja kirkon virkoja haltuunsa. 20. maaliskuuta 1593 kokouksessa päädyttiin Uppsalan päätökseen, jonka mukaan ainoa sallittu uskonto Ruotsissa oli luterilaisuus. Kaarle-herttuan ja ääriluterilaisten tavoite oli, että Juhana III:n pojan Sigismundin sitoutuminen Uppsalan julistukseen tulisi asettaa ehdoksi sille, että alamaiset vannoisivat hänelle uskollisuutensa. Uppsalan kokous oli myös estänyt vastauskonpuhdistuksen avainkohdan toteutuksen: vaikka kuninkaalla oli oikeus nimittää arkkipiispa, kirkonmiehet olivat Uppsalan kokouksessa asettaneet ehdolle vain kaksi vannoutunutta luterilaista. Sigismundilla ei siis ollutkaan mahdollisuutta nimittää katolista arkkipiispaksi. Kokouksen jälkeen ruotsalainen aristokraatti Ture Bielke saapui Varsovaan ja pyysi Sigismundia allekirjoittamaan Uppsalan päätöksen, mutta tämä kieltäytyi. Jotkut Sigismundin katoliset neuvonantajat eivät pitäneet päätöksen kaltaisten asiakirjojen allekirjoittamista vaarallisina, vaan he sanoivat, että Sigismund voisi allekirjoittaa mitä vain, koska harhaoppisten kanssa tehtyjä sopimuksia ei tarvitsisi pitää. Paavin lähetti nuntius Germanico Malaspina tuomitsi näkemyksen. Hänen mielestään Sigismundin ei tulisi pettää alamaisiaan.


title: Vastauskonpuhdistus Ruotsissa

text: Puolan kuninkaaksi valittu Sigismund lähti Uppsalaan kruunattavaksi myös Ruotsin kuninkaaksi vuonna 1593. Sigismund oli syyskuun alussa Danzigissa (nyk. Gdańsk), jossa nuntius Malaspina kertoi Sigismundille, että tämän oli määrättävä Ruotsin ainoaksi uskonnoksi katolilaisuus. Malaspina antoi Sigismundille hieman rahaa ennakkopalkkiona tehtävästä. Myös ruotsalaiset aristokraatit Klas Bielke ja Erik Sparre tulivat saattamaan Sigismundia. He vaativat, että Sigismund allekirjoittaisi Uppsalan julistuksen, mutta Sigismund kieltäytyi jälleen. Varoituksista huolimatta hän otti mukaansa Ruotsiin jesuiittoja ja Malaspinan. He saapuivat Tukholmaan 30. syyskuuta.


title: Vastauskonpuhdistus Ruotsissa

text: Kaarle-herttua ja valtaneuvokset ilmoittivat Sigismundille, että hänen kruunaamisensa ehto on, että hän allekirjoittaa Uppsalan päätöksen ja nimittää kiihkoluterilaisen Abraham Angermannuksen arkkipiispaksi. Sigismund oli passiivinen. Hän pelkäsi menettävänsä Ruotsin kruunun, joten hänen teki mieli allekirjoittaa Uppsalan päätös. Malaspina ei luottanut häneen. Malaspinan tavoite oli, että Sigismund kruunattaisiin ennen kuin hänet pakotettaisiin allekirjoittamaan Uppsalan päätös tai muita vastaavia julistuksia. Kruunajaisten jälkeen Sigismund voisi kieltäytyä antamasta hallitsijanvakuutusta tai antaa sellaisen vakuutuksen, jossa uskonasioita ei mainittaisi. Myöhemmin katolisten tulisi valittaa ahdinkoaan ja Sigismund nousisi puolustamaan heitä. Malaspina antoi Sigismundille myös neuvoja, miten hän saisi talonpojat puolelleen: maaseudulle tuli lähettää valepukuisia agitaattoreita, talonpoikia oli suojeltava niin, etteivät aateliset sortaisi heitä, talonpoikien kunnioittama Kaarle-herttua oli saatava suhtautumaan Sigismundiin myönteisesti, Venäjän kanssa oli solmittava rauha ja ”huono raha” (eli kolikot, joiden jalometallin arvo ei vastannut kolikkoon lyötyä hintaa) oli poistettava käytöstä.


title: Vastauskonpuhdistus Ruotsissa

text: Sigismundin puoliso, kuningatar Anna, järjesti hyväntekeväisyysjuhlan Tukholman linnassa, jonne hän kutsui kaksitoista köyhää. Anna otti vieraat vastaan, tarjoili heille ruokaa sekä kehotti heitä lukemaan Isä meidän -rukousta ja Marian kiitosvirttä. Marian kiitosvirsi on katolisen perinteen keskeisiä raamatunkohtia, ja siihen liittyi ajankohtaista symboliikkaa: kiitosvirressä mainitaan, että Jumala lyö rikki ne, joilla on ylpeät ajatukset sydämessään ja että Hän voi syöstä vallanpitäjiä istuimiltaan. Lisäksi Malaspina lahjoitti juhlaan osallistuneille köyhille rahaa. Juhlasta tuli jokaviikkoinen tapa, mutta sitä pidettiin kieroiluna ja kaupunkilaiset eivät antaneet siihen osallistuneille kerjäläisille almuja.


title: Vastauskonpuhdistus Ruotsissa

text: Tukholmassa oli ennestään pieni avoimesti katolinen yhteisö, joka oli järjestänyt messuja erään kauppiaan talossa. Kuninkaan vierailun aikana katoliset messut järjestettiin kuninkaanlinnan kappelissa. Katolisia seremonioita ei sallittu kirkoissa, sillä niiden tiedettiin vetoavan kansaan. Hautajaisiakaan ei saanut järjestää kirkoissa, koska ne olivat tuona aikana yleisötapahtumia. Katolisilla oli oikeus tulla haudatuksi kaupungin reunamalle, Pyhän Klaran hautausmaalle Norrmalmiin tai Södermalmin kappelin luo. Sigismundin hovimuusikko Suca tapettiin kadulle ja Sigismund päätti, että luterilaisen papiston tahdosta huolimatta Suca saisi arvokkaat hautajaiset ja että tämä haudattaisiin Gråmunkeholmenin kirkkoon (nyk. Riddarholmskyrkan). Hautajaisissa syntyi tappelu katolisten ja luterilaisten välillä. Uskonryhmien välit huononivat entisestään, kun kävi ilmi, että Gråmunkeholmenin mellakan aloittaja Casper Påvelsson, joka oli Tukholman katolisen yhteisön keskeisiä henkilöitä, oli myös palkannut miehen, joka oli yrittänyt murhata kirkkoherra Ericus Schepperuksen ja että moni muukin katolinen oli tahtonut, että Schepperus tapetaan. Luterilaisten ja katolisten välillä sattui tänä aikana vielä pari muutakin välikohtausta. Tilanne ei enää ollut Sigismundin eikä etenkään Malaspinan hallussa. Tukholman katoliset olivat ilmeisesti kyllästyneet vastauskonpuhdistuksen etenemisen hitauteen ja yrittivät vauhdittaa asioita. Syksyn tapaukset eivät johtaneet laajempiin levottomuuksiin, mutta lisäsi ruotsalaisten pelkoja ja epäluuloa Sigismundia ja katolisia kohtaan.


title: Vastauskonpuhdistus Ruotsissa

text: 1. helmikuuta 1594 järjestettiin kuningas Juhana III:n hautajaiset Uppsalan tuomiokirkossa, minkä jälkeen säädyt kutsuttiin kruunajaisvaltiopäiville. Seurasi kaksi ja puoli viikkoa kestäneet erimieliset neuvottelut. Luterilaiset vaativat, että Sigismundin oli allekirjoitettava Uppsalan päätös, nimitettävä Angermannus arkkipiispaksi ja hyväksyttävä Kaarle-herttuan ja aristokratian valtaoikeudet. Kardinaalit Roomassa taas olivat halunneet, että Sigismund kruunattaisiin katolisten rituaalien mukaisesti. Vuoden 1594 kruunajaisvaltiopäivillä säädyt yhdistivät voimansa tavalla, jota ei enää myöhemmin Ruotsin historiassa tapahtunut. Porvarit julistivat, että katolilaisuuteen kääntyvät lapset tehdään perinnöttömiksi ja sotilaspäällystö julisti vartioivansa uskon yhtenäisyyttä. Sigismund pyysi katolisille muutamaa Ruotsin kirkoista, minkä papisto tyrmäsi. Kaarle-herttua ehdotti aatelille, että jos kuningas suostuisi muihin vaatimuksiin, katoliset voisivat käyttää Södermalmin kirkkoa. Aateli ei kuitenkaan hyväksynyt tätä, sillä sen mielestä katolisille ei tulisi antaa minkäänlaisia tiloja, jotta Ruotsin luterilainen usko ei vaarantuisi. Katoliset suunnittelivat Kaarle-herttuan murhaamista, mutta hanke epäonnistui. Murhasuunnitelmien myötä Malaspinan maine oli lopullisesti mennyt. Nuntiusta pidettiin hankkeen johtajana, mutta ilmeisesti hänellä ei ollut mitään tekemistä asian kanssa. Lopulta Sigismund antoi periksi. Hän lupasi pitää Uppsalan päätöksen ja Augsburgin tunnustuksen voimassa, kieltää julkiset katoliset jumalanpalvelukset ja varata virat luterilaisille. Sigismund kruunattiin Ruotsin kuninkaaksi 19. helmikuuta 1594, minkä jälkeen hän kirjoitti Roomaan kirjeen, jossa puolusti itseään kertomalla, kuinka kerettiläiset pakottivat hänet antamaan lupauksia, joita hän ei sydämessään hyväksynyt.


title: Vastauskonpuhdistus Ruotsissa

text: Kruunajaisvaltiopäivien aikana Malaspina oli myös tehnyt suunnitelmat sen varalle, jos Sigismund menettäisi Ruotsin kruunun. Jos valtiopäivillä syntyisi aseellinen konflikti, Sigismund voisi perääntyä katolismielisen Suomen kautta. Malaspina kirjoitti Roomaan, että jos Sigismund ei saisi Ruotsia haltuunsa, Suomi, Viro ja Liivinmaa voitaisiin liittää Puolaan. Ei ole tiedossa, mitä aikakauden suomalaiset ajattelivat Malaspinan suunnitelmista. Suomi oli valtakunnan katolismyönteisin osa. Diktatorisesti hallitseva käskynhaltija Klaus Fleming oli uskollinen kuningas Sigismundille.


title: Vastauskonpuhdistus Ruotsissa

text: Myöhemmin vuonna 1594 Sigismund palasi Puolaan. Ruotsissa alkoi levitä huhuja, joista yhden mukaan Sigismund aikoi tuoda inkvisitiolaitoksen Ruotsiin, oli pyytänyt saksalaisia ruhtinaita auttamaan kapinoivien ruotsalaisten nujertamisessa ja että paavi oli järjestänyt ryhmän miehiä murhaamaan Kaarle-herttuan. Kaarle alkoikin nyt vainota katolisia ja tuhosi Vadstenan luostarin. Arkkipiispa Angermannus lähti piispantarkastukselle, jolla hän varoitti seurakuntia harhaoppisista. Piispantarkistus ei ollut menestys, mutta se oli ensioire tiukasta luterilaisesta ortodoksiasta, joka tuli seuraavalla vuosisadalla hallitsevaksi. Kansan oli kuunneltava kirkossa arkkipiispan kiertokirjeet, pappien tuli laatia Angermannukselle luetteloita uskonnollisesti epäilyttävistä henkilöistä ja arkkipiispan tuli kertoa Kaarle-herttualle, ketkä olivat hylänneet luterilaisuuden. Vuonna 1595 Kaarle kutsui kokoon Söderköpingin valtiopäivät (vaikka vain kuninkaalla oli oikeus järjestää valtiopäiviä), jossa säädyt päättivät kieltää katolilaisuuden kokonaan. Sigismundin pyynnöstä Klaus Fleming tarjosi Suomesta turvapaikan valtakunnan muista osista paenneille katolisille.


title: Vastauskonpuhdistus Ruotsissa

text: Puolassa Sigismund suunnitteli valtansa palauttamista Ruotsissa. Voimankäyttö vaikutti ainoalta keinolta, mutta Puolan sejm ei suostunut tukemaan kuningastaan. Niinpä Sigismund etsi liittolaisia muualta. Espanjan kuningas Filip II oli kiihkeä katolinen, joka halusi tehdä Itämerestä katolisen sisämeren ja katoliseksi käännetystä Ruotsista tukikohtansa, jonka avulla hän voisi hyökätä Espanjan imperiumista irti pyrkivää Alankomaita vastaan ja saada revanssin Englannista, joka oli edellisenä vuosikymmenenä kukistanut Espanjan ”voittamattoman armadan”. Ajatuksena oli, että kun Sigismund saisi palautettua valtansa Ruotsissa, hän luovuttaisi Älvsborgin linnoituksen Espanjalle. Myös paavi suhtautui näihin ajatuksiin myönteisesti. Sigismund ei kuitenkaan ehtinyt solmia liittoa Espanjan kanssa: Espanja oli talousvaikeuksissa, pitkällisten sotien väsyttämä ja vanha Filip II kuoli vuonna 1598. Roomassa "Missio Suetican" toteutus oli keskeytetty, kun paavin huomio kiinnittyi kokoamaan pyhä liiga osmanien valtakuntaa vastaan. Lokakuussa 1596 turkkilaiset voittivat Habsburgien ja Transilvanian joukot Keresztin taistelussa ja vuonna 1597 Rooma kielsi nuntius Malaspinaa antamasta lupauksia ja sitomasta kirkkoa konfliktiin pohjoisessa. Heinäkuussa 1598 Sigismund hyökkäsi Ruotsiin tarkoituksenaan vakiinnuttaa valtansa, jonka jälkeen hän voisi nimittää virkoihin katolisia sekä katolismielisiä ja hiljalleen tuoda Ruotsi katolisen kirkon alaisuuteen. Sigismund kärsi kuitenkin tappion sodassa Kaarlea vastaan ja lokakuussa hän lähti takaisin Puolaan.


title: Vastauskonpuhdistus Ruotsissa

text: Vuonna 1607 Kaarle-herttua kruunattiin Ruotsin kuningas Kaarle IX:ksi. Hän ryhtyi rakentamaan Ruotsista puhdasoppista luterilaista maata ja ulotti valtion kontrollin alamaistensa arkipäiväiseen elämäänkin. Vuonna 1609 Kaarle teki Mooseksen laista, ankarasta uskonnollisesta laista, joka määräsi kuolemanrangaistuksen kymmenistä rikoksista, virallisen lain. Kaikki katolilaisuuteen viittaava kitkettiin pois. Katoliseksi kääntymisestä säädettiin kuolemanrangaistus ja salakatolisia ja jesuiittoja vainottiin, koska heidän pelättiin toteuttavan Ruotsissa vallankumous. Ruotsin vastauskonpuhdistus oli enää muutaman nuoren varassa. Kiinni jääneet katoliset teloitettiin, mutta sitä ennen heitä kidutettiin. Näin ankara rangaistus oli muuten harvinainen. Tiukan luterilaisen ortodoksian myötä luterilaisuus vakiintui Ruotsiin lopullisesti 1600-luvulla.


title: Vastauskonpuhdistus Ruotsissa

text: Ensimmäisen kerran puolueetonta tutkimusta Ruotsin vastauskonpuhdistuksesta yritti Augustin Theiner, joka julkaisi vuosina 1838–1839 kaksiosaisen teoksen "Schweden und seine Stellung zum heiligen Stuhl unter Johann III, Sigismund III, und Karl IX". Theiner oli nykyisen Vatikaanin arkiston johtaja ja käytti lähteinään aiemmin julkaisemattomia dokumentteja Vatikaanin arkistosta ja Roomassa sijaitsevasta jesuiittojen arkistosta. Hän myös julkaisi monta näistä lähteistä teoksensa toisen osan lopussa sekä vuonna 1856 ilmestyneessä erillisessä kolmiosaisessa "Annales Ecclesiastici" -teoksessa. Theinerin tutkimus sai aikanaan suurta huomiota, sillä ei-katolisilla oli vain poikkeustapauksissa edes rajallista pääsyä katolisen kirkon arkistoihin. Tutkimus innoitti pohjoismaisia tutkijoita etsimään omista maistaan vastauskonpuhdistukseen liittyviä lähteitä. Huomattavimmat näistä tutkijoista olivat L. A. Anjou, F. Bætzmann, A. Brandrud, L. Daae, A. Fryxell, J. A. Hammargren, L. Helveg, E. Hildebrand, K. Hildebrand, K. C. Leinberg, H. F. Rördam, H. Shück, J. E. Strömberg, H. Wieselgren ja F. Ödberg. Joitakin heidän tutkimuksiaan on myöhemmin arvosteltu, mutta niihin ei ole uudempien arkistotutkimusten jälkeen ollut paljon lisättävää.


title: Vastauskonpuhdistus Ruotsissa

text: Ensimmäinen pohjoismainen tutkija, joka pääsi tutkimaan ulkomaisia lähteitä vastauskonpuhdistuksesta, oli ruotsalainen A. G. Ahlqvist. Hän sai vuonna 1883 luvan jäljentää käsin joitakin Vatikaanin arkiston dokumentteja. Ahlqvist kuitenkin kuoli, ennen kuin hän ehti hyödyntämään lähteitä, ja ne toimitettiin Riksarkivetin haltuun Tukholmaan. Lisäksi ruotsalainen H. R. Huldt pääsi ensimmäisten joukossa tutkimaan Borghesen suvun arkistoja, mutta hänkin ehti kuolla ennen kuin ehti tehdä lähteiden pohjalta tutkimusta. Vatikaanin arkisto hankki myöhemmin Borghesen arkistot kokoelmiinsa. Tutkimuksellisesti merkittävämpiä julkaisuja olivat italialaisen Pietro Ferraton vuonna 1876 julkaisema Antonio Possevinon kirjoitus ”Seconda relazione delle cose pertinenti alla cognizione dello stato presente del Regno di Suezia”, joka oli aiemmin ollut vain käsikirjoituksena mantovalaisen Capilupin suvun hallussa, sekä August Pergerin kirjoittama elämäkerta "Jesuiterpateren Laurits Nielssen saakaldt ’Klosterlasse’", joka ilmestyi vuonna 1896. Pergerin teos oli aikanaan tärkeä, mutta se vain poimi uutta tietoa kuudesta dokumentista, jotka olivat kopioita jesuiittojen Saksan-provinssin alkuperäisistä.


title: Vastauskonpuhdistus Ruotsissa

text: Lisäksi 1800-luvun loppupuoliskolla koottiin bibliografista tietoa Ruotsin vastauskonpuhdistuksesta.


title: Vastauskonpuhdistus Ruotsissa

text: 1900-luvun alussa Ruotsin vastauskonpuhdistuksen tutkimus eteni ratkaisevasti, kun Jules Martin Pariisista ja Henry Biaudet Helsingistä saivat luvat toimia useissa Rooman kirkollisista arkistoista. Biaudet’lle annettiin vapaus myös koota oppineiden työryhmä avustamaan tutkimuksiaan. Ryhmän nimi oli Expédition Historique Finlandaise à Rome ja Biaudet’n lisäksi siihen kuului O. Karmin, K. I. Karttunen, Liisi Karttunen, August Pärnänen, Gabriel Rein ja Per Olof von Törne. Työryhmä julkaisi lukuisia merkittäviä teoksia, joista keskeisin oli viisiosainen "Études Romaines publiées par l’Expédition Historique Finlandaise à Rome" (1910–1934). Teos käsitteli laajasti vastauskonpuhdistusta Pohjois-Euroopassa. Lisäksi työryhmän jäsenet kirjoittivat useita väitöskirjoja: Biaudet väitöskirjansa "Le Saint-Siège et la Suède durant la seconde moitié du XVI siècle" vuonna 1906, von Törne "Ptolémée Gallionin" vuonna 1907, Liisi Karttunen "Antonio Possevinon" vuonna 1908 ja K. I. Karttunen väitöskirjansa "Jean III et Stefan Batory" vuonna 1911. Näiden lisäksi työryhmä laatia suppeita esitelmiä useisiin suomalaisiin julkaisuihin. Vuonna 1931 ilmestyi vielä "Études posthumes de Henry Biaudet", johon kuuluu muun muassa Biaudet’n tutkielma ”Fragments d’une monographie de Laurentius Nicolai Norwegus dit ’Klosterlasse’”. Biaudet kuoli Roomassa vuonna 1915, joten vastoin suunnitelmia työryhmän keräämiä kirjeitä ei sittenkään julkaistu ja hyödynnetty, vaan ne talletettiin Valtionarkistoon (nyk. Kansallisarkisto) Helsinkiin. Useat tutkijat ovat sittemmin tutustuneet lähteisiin Helsingissä, mutta niitä on hyödynnetty varsin vähän.


title: Vastauskonpuhdistus Ruotsissa

text: Biaudet’n jälkeen ilmestyi useita arvokkaita tutkimuksia, jotka käsittelivät Pohjoismaiden vastauskonpuhdistuksen eri osa-alueita. Aihetta tutkivat muun muassa G. Bolin, F. Bull, I. Collijn, R. Dahlberg, J. J. Duin, Th. van Haag, I. Hansteen Knudsen, V. Helk, A. Hofman, H. Holmquist, J. Kreüger, R. Lönnqvist, R. Ohlsson, D. A. Seip, J. Teschitel, S. Tunberg ja O. Walde. Näiden tutkimusten merkitys ei tosin ollut niin suuri kuin suomalaistyöryhmän tutkimuksen.


title: Vastauskonpuhdistus Ruotsissa

text: Henry Biaudet’n innoittamana professori Oluf Kolsrud ja jesuiittapappi Johannes Metzler keräsivät lähteitä Pohjoismaiden vastauskonpuhdistuksesta. Kolsrud keräsi valtavan määrän valokopioita ja otteita lähteistä, jotka käsittelivät katolisen kirkon yritystä palauttaa katolinen usko Pohjoismaihin. Varhaisimmat lähteet ovat 1530-luvulta ja myöhäisimmät vuodelta 1809. Kolsrud keräsi kokoelmaa noin kolmekymmentä vuotta ja se sisältää lähteitä ympäri Eurooppaa, mutta etenkin Vatikaanin ja jesuiittojen arkistoista. Kokoelmassa on paitsi virallisia dokumentteja, myös niiden luonnoksia ja hahmotelmia. Kolsrud itse kirjoitti lähteiden pohjalta vain kaksi lyhyttä artikkelia. Hän kuoli vuonna 1945. Kokoelma järjestettiin julkisin varoin ja sen nimi on Oluf Kolsruds Diplomatariesamling til Motreformasjonens Historie i Norden. Metzler taas keräsi yli kaksisataa kansiota ja erikokoista laatikkoa valokopioita, jäljennöksiä, saksannoksia ja tiivistelmiä asiakirjoista, jotka käsittelevät vastauskonpuhdistusta paitsi Ruotsissa, myös muissa Pohjoismaissa ja Pohjois-Saksassa. Asiakirjoja on yli neljältäsadalta vuodelta, uskonpuhdistuksesta Metzlerin omaan aikaan. Kokoelmaan kuuluu useita hakemistoja, jotka lajittelevat asiakirjat aakkosittain ja aiheittain. Metzler kuoli vuonna 1946 ja kokoelma arkistoitiin jesuiittojen Kölnin-arkistoon.


title: Vastauskonpuhdistus Ruotsissa

text: Ensimmäinen perusteellinen tutkimus Ruotsin vastauskonpuhdistuksesta on Oskar Garsteinin viisiosainen "Rome and the Counter-reformation in Scandinavia" (1963–1992). Garsteinin tutkimus kumosi monia luterilaisen kirkkohistorian vanhoja uskomuksia, mutta ei saanut kovin suurta lukijakuntaa. Tutkimus perustuu pääasiassa Oluf Kolsrudin keräämiin lähteisiin.


title: Pohjoinen armeijaryhmä (1939-1940)

text: Pohjoinen armeijaryhmä () oli Saksan maavoimien Puolan valtausta varten perustama armeijaryhmä, joka johti Puolan pohjoispuolelle keskitettyjen Saksan 3. ja 4. armeijan toimintaa. Armeijaryhmän komentajana oli sen olemassaolon ajan Fedor von Bock. Armeijaryhmän esikunnasta muodostettiin Saksan 2. armeijan esikunta ja se lakkautettiin 26. elokuuta.


title: Pohjoinen armeijaryhmä (1939-1940)

text: Komentajana oli kenraalieversti Fedor von Bock.


title: Maunder

text: Maunder voi tarkoittaa seuraavia asioita:


title: Kärnänkoski

text: Kärnänkoski on Keski-Suomen Viitasaarella sijaitseva koski ja entinen vesivoimala. Se on tunnettu urheilukalastuskoski. Kärnänkoski sijaitsee Koliman ja Keiteleen (Kärnänjärven) välissä, ja se on reitin ensimmäinen ja pisin koski. Kosken pituus on 940 metriä ja keskivirtaama on 14,3 m³/s. Kosken yläosa on lähes luonnontilainen, mutta alaosaan on rakennettu voimalaitos, joka ei ole enää käytössä. Entisen vesivoimalaitoksen tiloissa sijaitsee nykyään sähkölaitosmuseo. Kärnänkoskelta voidaan kalastaa pääosin luontaisia taimenia ja harjuksia. Alueella on voimassa lupakiintiö.


title: Kärnänkoski

text: Vuonna 1954 valmistuneen voimalan omisti Viitasaaren Sähkö Oy. Sen putous oli 5 metriä ja teho 0,5 MW. Yhtiö ei noudattanut säännöstelypykäliä vaan 1960-luvun alussa patosi koko kosken niin että jokiväylä kuivui. Voimala pysäytettiin lopullisesti kesäkuussa 1994.


title: Kärnänkoski

text: Kärnänkosken ylittävä yksityissilta sai vuonna 2014 postimerkin.


title: Intensive Care

text: Intensive Care on brittiläisartisti Robbie Williamsin kuudes albumi. Se julkaistiin Britanniassa sekä monissa muissa valtioissa 24. lokakuuta 2005.


title: Kauttuan rautatieasema

text: Kauttuan asema (lyh. Ktu, ratakm 310+423) on Euran Kauttualla sijaitseva asemarakennus. Sen kerrospinta-ala on yhdessä läheisen asemahenkilökunnan rakennuksen kanssa 300 neliömetriä. Asema valmistui vuonna 1913 palvelemaan Kiukaisten ja Kauttuan välistä matkustajaliikennettä. Matkustajaliikenne kuitenkin lakkautettiin Kiukainen-Säkylä-radalta 1. syyskuuta 1953, jonka jälkeen se jäi palvelemaan Kauttuan paperitehtaan sekä Säkylän sokeritehtaan junaliikennettä. Asema jäi virattomaksi 2000-luvun alussa. Tämän myötä tammikuussa 2004 asemarakennusta esitettiin suojeltavaksi kohteeksi.


title: Kauttuan rautatieasema

text: Euran kunta sanoi huhtikuussa 2013 aikovansa myydä Kauttuan aseman sekä asemahenkilökunnan rakennuksen, koska niiden todettiin olevan erittäin huonokuntoisia kunnan ylläpidettäväksi. Asema myytiin 25.6.2014 tarjousten perusteella ja uusi omistaja on kauttualainen Jyri Sarin.


title: Kauttuan rautatieasema

text: Rauman–Peipohjan rataosalla oleva Kiukaisten ja Kauttuan välinen 14 kilometrin pituinen rata oli alkuun yksityinen. Se avattiin julkiselle liikenteelle 8. helmikuuta 1914. Sen rahoittamiseen osallistui A. Ahlström. Päätös rakentamisesta tehtiin 1910. Rata tuli Rauman kaupungin omistukseen, ja kaluston hankinnasta vastasi Rauman kaupunki.


title: Voitolla yöhön (kappale)

text: ”Voitolla yöhön” on rap-duo JVG:n ensimmäinen single heidän helmikuussa 2014 julkaistulta kolmannelta samannimiseltä studioalbumilta. Kappale julkaistiin 28. marraskuuta 2013, ja sillä vierailee jääkiekkoilija Siim Liivik nimellä Märkä-Simo. Kappaleen naisvokaalit laulaa Sanni.


title: Voitolla yöhön (kappale)

text: Kappaleen musiikkivideolla JVG jakaa rahaa, levyjä ja televisioita ohikulkijoille noin 120 000 euron edestä. Videolla JVG:n lisäksi esiintyvät Sini Sabotage ja Märkä-Simo.


title: Tioredoksiini

text: Tioredoksiini on proteiini, jota esiintyy kaikissa organismeissa. Tioredoksiini osallistuu useisiin biokemiallisesti tärkeisiin prosesseihin eliöissä, muun muassa deoksiribonukleotidien biosynteesiin ja fotosynteesiin. Tioredoksiini toimii biokemiallisissa hapetus-pelkistysreaktioissa joko hapettimena tai pelkistimenä ja tämä perustuu sen kykyyn osallistua sulfidisillan vaihtoreaktioihin.


title: Tioredoksiini

text: Tioredoksiini on molekyylimassaltaan pienehkö 12 kDa:n suuruinen proteiini. Proteiinissa tärkeitä ovat toisiaan lähellä sijaitsevat kaksi reaktiivista kysteiiniaminohappoa. Tioredoksiinista on pelkistynyt muoto, jossa kysteiinien sivuketjujen tioliryhmät ovat vapaina, ja hapettunut muoto, jonka kysteiinien sivuketjujen tioliryhmät ovat muodostaneet disulfidisillan.


title: Tioredoksiini

text: Tioredoksiini osallistuu monien tärkeiden entsyymien toimintaan joko pelkistämällä entsyymien disulfidisillat tai hapettamalla vapaat tioliryhmät disulfidisilloiksi. Yksi tällainen entsyymi on deoksiribonukleotidien synteesissä tarvittava ribonukleotidireduktaasi. Kun ribonukleotidireduktaasi palkistää ribonukleotidin deoksiribonukleotidiksi, muodostuu katalyyttisesti tärkeiden kysteiiniaminohappojen välille disulfidisilta ja entsyymi inaktivoituu. Tioredoksiini pelkistää tämän sidoksen, jolloin ribonukleotidireduktaasi aktivoituu jälleen. Reaktiossa hapettuneen tioredoksiiniproteiinin pelkistää tioredoksiinireduktaasientsyymi.


title: Tioredoksiini

text: Tioredoksiini osallistuu myös fotosynteesin pimeäreaktioiden eli Calvinin kierron reaktioiden synteesiin ja se aktivoi kloroplasteissa eräitä entsyymejä pelkistämällä niiden sisältämiä disulfidisidoksia. Tioredoksiini myös inhiboi eräitä hajottavia entsyymejä kloroplasteissa hapettamalla niiden kysteiiniaminohappojen sivuketjujen tioliryhmät vähemmän reaktiivisiksi disulfidisilloiksi. Kloroplasteissa tioredoksiini osallistuu muun muassa fruktoosi-1,6-bisfosfataasin, malaattidehydrogenaasin ja glyseraldehydi-3-fosfaattidehydrogenaasin toiminnan säätelyyn. Kloroplasteissa hapettuneen tioredoksiinin pelkistää ferredoksiini erään reduktaasientsyymin katalysoimana. Tätä reaktiota aktivoi auringon valo.


title: Madagaskarinmanikki

text: Madagaskarinmanikki ("Lepidopygia nana") on loistopeippojen heimoon kuuluva varpuslintu.


title: Madagaskarinmanikki

text: Madagaskarinmanikkia tavataan kotperäisenä Madagaskarissa. Sitä on kuvattu yleiseksi tai paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Hopeanokka

text: Hopeanokka ("Euodice cantans") on loistopeippojen heimoon kuuluva varpuslintu.


title: Hopeanokka

text: Hopeanokkaa tavataan luonnonvaraisena Länsi-, Keski- ja Itä-Afrikassa sekä Arabian niemimaalla. Sitä on paikallisesti yleiseksi. Lajin kannankehitys on vakaa, ja se on luokiteltu elinvoimaiseksi.


title: Huppuhopeanokka

text: Huppuhopeanokka ("Odontospiza griseicapilla") on loistopeippojen heimoon kuuluva varpuslintu.


title: Huppuhopeanokka

text: Huppuhopeanokkaa tavataan Itä-Afrikassa. Lajin kannankehitys on vakaa, ja se on luokiteltu elinvoimaiseksi.


title: Pronssimanikki

text: Pronssimanikki ("Spermestes cucullata") on loistopeippojen heimoon kuuluva varpuslintu.


title: Pronssimanikki

text: Pronssimanikkia tavataan luonnonvaraisena laajalla alueella Saharan eteläpuolisessa Afrikassa. Lajia on kuvattu laajalle levinneeksi ja yleiseksi. Sen kannankehitys on vakaa, ja se on luokiteltu elinvoimaiseksi.


title: Seepramanikki

text: Seepramanikki ("Spermestes bicolor") on loistopeippojen heimoon kuuluva varpuslintu.


title: Seepramanikki

text: Seepramanikkia tavataan Afrikassa Senegalista Angolaan, Keniaan ja Etiopiaan ulottuvalla alueella. Lajia on kuvattu yleiseksi tai paikallisesti yleiseksi. Sen kannankehitys on vakaa, ja se on luokiteltu elinvoimaiseksi.


title: Vaahteraliigan kausi 1990

text: Vaahteraliigan kausi 1990 oli Vaahteraliigan 11. kausi. Liigan runkosarjassa yhdeksän joukkuetta pelasi yksinkertaisen sarjan, jonka neljä parasta etenivät pudotuspeleihin. Sarjan viimeinen joutui karsimaan sarjapaikastaan I-divisioonan toiseksi tulleen kanssa.


title: Vaahteraliigan kausi 1990

text: Vaahteramaljassa pelasi ensimmäistä kertaa joukkue pääkaupunkiseudun ulkopuolelta kun Helsinki Roosters kohtasi Tampere Rocksin. Roosters voitti ottelun 21–9. Pronssia voitti Oulu Northern Lights. Hyvinkää Falcons hävisi karsintaottelunsa ja putosi kauden päätteeksi I-divisioonaan.


title: Vaahteraliigan kausi 1990

text: Sarja pelattiin poikkeuksellisesti vain yhdeksällä joukkueella sillä Espoo Raiders yhdistyi keväällä East City Giantsin kanssa eikä Raidersin sarjapaikkaa täytetty. Uutena joukkueena sarjassa nähtiin Kannelmäki Whips, joka nousi sarjaan Porvoon Butchersin tilalle.


title: Asahi kasei

text: Asahi kasei kabushikigaisha () on japanilainen kemian ja teknologiateollisuuden yritysten hallintaan keskittynyt holding-yhtiö. Yritys on perustettu vuonna 1931. Varsinaisten kemikaalien kuten typpihapon ja polyamidien lisäksi sen omistamat yritykset tuottavat muovikelmuja ja kalvoja, kuitukankaita ja potilasvalvontalaitteita. Yritys toimii myös kiinteistöalalla.


title: Takeda Pharmaceutical Company

text: Takeda Pharmaceutical Company Ltd. eli Takeda yakuhinkōgyō () on japanilainen lääkealan yritys. Sen pääkonttori on Osakassa, mutta yrityksellä on toimintaa myös muualla Japanissa ja Aasiassa, Euroopassa sekä Pohjois- ja Etelä-Amerikassa. Emoyhtiö työllistää noin 6600 henkeä, yritysrypäs yhteensä 31 500 työntekijää. Takedan yritysrypäs toimii kaikkiaan 70 maassa, ja sen tuotteita myydään noin 100 maassa.


title: Takeda Pharmaceutical Company

text: Joulukuussa 2013 Takeda ilmoitti valinneensa 47-vuotiaan ranskalaisen Christophe Weberin toimitusjohtaja Yasuchika Hasegawan seuraajaksi. Tämä on ensimmäinen kerta, kun yritysjohtoon nousi henkilö Japanin ulkopuolelta. Vuoteen 2009 asti yrityksen hallituksessa oli pelkästään japanilaisia.


title: Takeda Pharmaceutical Company

text: Takedan Suomessa toimiva tytäryhtiö on nimeltään Takeda Oy. Takeda Oy:n juuret Suomessa ovat lääkeyhtiö Leiraksessa, joka perustettiin alun perin suomalaisen Huhtamäki-konsernin lääketehtaaksi vuonna 1946. Vuonna 2011 Takeda osti Leiraksen silloisen emoyhtiö Nycomedin, ja Leiras siirtyi osaksi Takedaa.


title: Takeda Pharmaceutical Company

text: Takeda kuuluu Suomessa kymmenen suurimman lääkeyhtiön joukkoon.


title: Robert Broom

text: Robert Broom FRS (30. marraskuuta 1866 – 6. huhtikuuta 1951) oli alkujaan skotlantilainen paleontologi, lääkäri ja antropologi, joka teki suuren osan paleontologian ja antropologian työstään Etelä-Afrikassa, missä hän myös asui suuren osan elämästään. Hänen tärkeimpiin aikaansaannoksiinsa kuuluu esimerkiksi varhaisten synapsidien pääasiassa terapsidien, joita tuolloin pidettiin "nisäkäsmäisinä matelijoia", ominaisuuksien ja evoluution tutkiminen. Itse asiassa Broom loi nimen "Therapsida" vuonna 1905 yhdistämään näitä eläimiä. Lääkärin työtä Broom harjoitti saadakseen varoja tutkimustyöhönsä. Broomista tehtiin ansioidensa vuoksi Royal Societyn jäsen vuonna 1920.


title: Robert Broom

text: Broom oli taitava vertailevan anatomian alalla, ja hän esimerkiksi osasi nopeasti arvioida preparoimattomista fossiilisista kalloista mistä lajista oli kysymys. Broomin työ Etelä-Afrikan Karoon alueen permi- ja triaskautisten terapsidien parissa mullisti tiedon niiden anatomiasta ja nisäkkäiden evoluutiosta.


title: Robert Broom

text: Broom tutki "nisäkäsmäisten matelijoiden" lisäksi myös oikeita Karoon fossiilisia matelijoita, tosin tuolloin niitä kaikkia pidettiin matelijoina. Nykyisin synapsideja ei enää kuitenkaan pidetä matelijoina, sillä esihistorialliset synapsidit ovat läheisempää sukua nisäkkäille kuin matelijoille, ja itse asiassa nisäkkäät ovat vain yksi niiden kehityslinjoista.


title: Robert Broom

text: Broom tutki myös ihmisen evoluutiota, Australian pussieläimiä ja nokkaeläimiä, sekä kenotsooisen maailmankauden nisäkkäitä. Uransa aikana Broom kuvasi useita satoja uusia selkärankaislajeja, joista suuri osa on esihistoriallisia terapsideja.


title: Robert Broom

text: Broomilla oli oma erityinen teistinen käsityksensä evoluutiosta. Hän ei esimerkiksi koskaan uskonut Charles Darwinin esittämän luonnonvalinnan olevan merkittävä evoluution mekanismi. Broomin näkemyksen mukaan evoluutio on henkivoimien ohjaamaa, ja sen päämääränä oli ihmisen ilmestyminen.


title: Ikuno-ku

text: Ikuno-ku () on yksi Osakan kaupungin 24:stä suuralueesta. Se sijaitsee kaupungin itäosassa ja rajautuu idässä Osakan prefektuurin Higashiōsakan kaupunkiin, pohjoisessa Osakan Higashinarin suuralueeseen, lännessä Tennōjin suuralueeseen ja etelässä Abenon, Higashisumiyoshin ja Hiranon suuralueisiin.


title: Ikuno-ku

text: Ikunossa asuu Osakan suuralueista suhteessa eniten ulkomaiden kansalaisia: noin joka neljäs suuralueen asukas on ulkomaalainen. Tsuruhashin alue on tunnettu japaninkorealaisten kaupunginosa, jossa on runsaasti esimerkiksi korealaisia ravintoloita. Ikuno kuuluu Osakan itäosien pienteollisuusalueeseen, ja sille luonteenomaisia ovat kauppojen, tehtaiden ja asuinrakennusten tiivis sekamelska ja kapeat kadut.


title: Ikuno-ku

text: Ikunoa palvelevat Osakan metron Sennichimae-linja, JR Westin Osakan ympyrälinja sekä Kintetsu-rautateiden Nara-linja ja Osaka-linja.


title: Tomaž Druml

text: Tomaž Druml (s. 28. maaliskuuta 1988) on itävaltalainen yhdistetyn hiihtäjä, joka edustaa SV Achomitz -seuraa.


title: Tomaž Druml

text: Yhdistetyn maailmancupissa Druml kilpaili ensimmäisen kerran Lahdessa maaliskuussa 2006. Ensimmäiset maailmancupin pisteensä hän saavutti Seefeldin sprinttikilpailussa tammikuussa 2007 oltuaan 12:s. Kymmenen parhaan joukkoon hän sijoittui ensimmäisen kerran Chaux-Neuven Gundersen-kilpailussa tammikuussa 2009 oltuaan yhdeksäs. Parhaimmillaan hän on sijoittunut kahdesti kahdeksanneksi; Almatyssa helmikuussa 2013. Joukkuekilpailussa hän on saavuttanut kolmannen sijan.